qundao/data-zh-poetry huggingface dataset:
雨霁始入洞庭作
作者：陈三立
朝代：清
体裁：七言律诗

新柳风疏放客行，平湖波暖觉春生。日边一棹混㵳泬，天外群山相送迎。终古芷兰飘梦尽，九江云物向尊清。何当张乐逢瑶瑟，亲听苍龙水上声。
雨霁峥庐楼坐寓兴·其一
作者：陈三立
朝代：清
体裁：五言律诗

雨歇楼台旧，峰邀岚雾明。矮松滋石气，丛竹写春声。沸野蛙成国，安窠鹊列营。滴残游子泪，誓墓数平生。
雨霁峥庐楼坐寓兴·其三
作者：陈三立
朝代：清
体裁：五言律诗

当门田水满，拽鼻牧儿还。隔陇樵歌起，持杯吟思閒。层层莺语树，历历雉飞山。明灭墙头字，曾留血点殷。
雨霁峥庐楼坐寓兴·其二
作者：陈三立
朝代：清
体裁：五言律诗

疏疏小桃树，犹缀两三红。香减蜂何恋，风移燕自东。片山悬作镜，新陌狭如弓。绰约深明阁，寒晴坐秃翁。
雨霁峥庐楼坐寓兴·其五
作者：陈三立
朝代：清
体裁：五言律诗

草风苏薄醉，金翠散茫茫。拂架开书帙，粘霄有雁行。归携亡国恨，就卧看云床。击海迷消息，荒山意绪长。
雨霁峥庐楼坐寓兴·其四
作者：陈三立
朝代：清
体裁：五言律诗

往岁泰和丞，频寻对曲肱。生哀翻短咏，死别负孤灯。煮茗供追忆，求田愧未能。一楼无量劫，我亦打包僧。
雨霁楼望
作者：陈三立
朝代：清
体裁：五言律诗

天表回雷雨，尊前数桧楸。拂楼明叠岫，暖鬓挂残秋。村狭鸡声聚，陂荒虎气留。骑鸾何处所，云外动樵讴。
雨霁楼望
作者：陈三立
朝代：清
体裁：七言律诗

楼栏飞雨闭閒眠，呼妇林鸠茗碗边。转瞬晴帆为跃出，满城秋色复苍然。炊烟结篆溪山上，晞发横卮角吹前。犹弄沈沈龙虎气，隔墙独树换残蝉。
雨霁楼望
作者：陈三立
朝代：清
体裁：古风

狼藉拔木风，鸡犬夜惊徙。晓抹雷电痕，千山如病起。乌鹊微飞翻，始恋霄日美。满陂红踯躅，低抑烟光里。我亦中酒人，两眼斗恢诡。西麓程翁舍，警盗发闾里。反避匿城市，世变竟安恃。毅豹互相妨，谁解无生旨。观化贤圣人，自憙偿一死。蛙声彼何物，阁阁盈吾耳。
雨霁步寻松树林还过山市
作者：陈三立
朝代：清
体裁：七言律诗

摇荡晴光薄雾中，岩枝初与挂东风。万松作壁鼠无缝，巉石蹲霄鹗击空。向濯襟裾元气湿，旁披榛莽暗泉通。意行近市临村落，杖底鸡声漏竹丛。
雨霁游孝陵
作者：陈三立
朝代：清
体裁：古风

雨馀山气交，屯云作培塿。驱车越荒城，独寻兵戈后。陂陀满新冢，疏邪拱秃柳。驰道卧修蛇，缘脊踏其首。划然岩岫开，蟠踞犹雄厚。遗构甃苍珉，飙泄土囊口。缥渺悬神灵，冥传雷霆吼。侧闻乞馀威，仗卫荐牲酒。济济沐猴冠，佳气蚀群丑。五德不代母，历数摧坏久。兴亡阅石马，舜蹠亦何有。暮色合郊原，顾影循墙走。莫问康熙碑，毁剥溷蝌蚪。
雨霁登楼看日出
作者：陈三立
朝代：清
体裁：古风

三日愁霖令人老，破屋漏床成鲍倒。昨宵飘瓦点滴稀，卧拥凉衾测苍昊。梦回睡眼乍开阖，光气微腾窗槅晓。火急曳履跻楼头，果吐钟山日杲杲。园林四照乌鹊呼，旌旗千里氛霾扫。俯窥溪涨缩泥痕，坐待炊烟萦木杪。菜佣渔妇稍稍出，步船陵树看看好。自笑流亡得一归，复关晴雨乱怀抱。
雨霁閒眺
作者：陈三立
朝代：清
体裁：五言律诗

晓坐依栏楯，花光复在颜。湿云承日薄，新竹照春閒。樵牧通微径，啁啾自满山。傥能寻隐者，行药虎狼间。
雪不止口占
作者：陈三立
朝代：清
体裁：七言绝句

吹雪层层势莫当，威加青女缚春光。我如卧疾维摩室，日散天花作道场。
雪中同胡子靖陈士可熊秉三访半山寺
作者：陈三立
朝代：清
体裁：古风

一点梦中山，旷岁失攀历。常迷具茨驾，空睨老骥枥。片春气阴阴，微雪鹊枝集。二三豪士过，振袂践佳觌。驰道直如弦，轮蹄散霹雳。桥柳转凋疏，野梅共靓饰。冻肠腾棱铓，四剸霄汉色。逶迤带城陴，泬漻支屋壁。想公折脚铛，虬龙隐胸臆。易世寤相摭，愚者矜一得。道丧才愈难，踵以成反侧。徽帜杂天壤，万口狃鸡肋。公宁匪先觉，钟梵传太息。魂依谢傅墩，戏咏见温克。文章碎金类，开济有馀力。吾党谁与归，九原起活国。岩飙濯栏楯，溪流韵筝笛。终拟筑邻邱，绕庐伴散栎。
雪中和送范二归通州·其一
作者：陈三立
朝代：清
体裁：五言律诗

玄德遗天下，依依惟小山。斯人自高咏，时事已能还。江雪三千里，琴歌十二鬟。更应携海月，照我忆君颜。
雪中和送范二归通州·其二
作者：陈三立
朝代：清
体裁：五言律诗

寓言十八九，兹意与谁传。时倚谈天技，无忘象帝先。鱼龙江海色，燕雁梦魂天。尊酒山亭下，寒梅肯自妍。
雪中携叔澥由甫次申饮酒楼
作者：陈三立
朝代：清
体裁：七言律诗

湖海人来气自豪，携凭飞阁醉蒲萄。瓦鳞新雪生春艳，旗角寒云捲雁高。悯乱心情成小聚，荡愁歌吹压群嚣。蛎盘酪碗兼滋味，坐对花枝拂二毛。
雪中楼望
作者：陈三立
朝代：清
体裁：古风

久旱得片裳，俄尔玄阴结。微雨散霄空，酿深一夜雪。泠泠溪上寒，皎皎众壑洁。灵旗静不翻，千仞雁翅折。隔岁三白逢，挞伐笳鼓咽。弄戈丛菁间，豺虎舐人血。事去除闰位，扬彼济时杰。弹指歌哭非，膻行满饕餮。终成一掷尽，坐使四维裂。酒颜重倚楼，银海生眼缬。残黎待活谁，犹冀蝗蝻灭。八表对茫茫，缩手瘖吾舌。
雪中楼眺
作者：陈三立
朝代：清
体裁：五言律诗

望眼悬晴壑，移时雪点飘。江城喑画角，楼馆近风条。百里波光动，孤尊巷哭邀。屐声喧复寂，鸦影过萧萧。
雪中瞥两画眉立枝上作
作者：陈三立
朝代：清
体裁：七言绝句

掠眼窗前双画眉，枝头啄雪惫长饥。好音闭口冰天底，误落荒山欲诉谁。
雪中访半山寺
作者：陈三立
朝代：清

一点梦中山，旷岁失攀历。常迷具茨驾，空睨老骥枥。片春气阴阴，微雪鹊枝集。二三豪士过，振袂践佳觌。驰道直如弦，轮蹄散霹雳。桥柳转凋疏，野梅共靓饰。冻肠腾棱芒，四剸霄汉色。逶迤带城陴，泬寥支屋壁。想公折脚铛，虬龙隐胸臆。魂依谢公墩，戏咏见温克。文章碎金类，开济有馀力。吾党谁与归，九原起活国。终拟筑邻邱，绕庐伴散栎。
雪中过朱次江大令·其一
作者：陈三立
朝代：清
体裁：七言绝句

寒饿故人常满眼，未有如君澈骨贫。掌大雪花一相看，科头呵气已噤人。
雪中过朱次江大令·其三
作者：陈三立
朝代：清
体裁：七言绝句

十口虚悬反过之，强搜筐箧以相遗。而翁剩句今能诵，我且无聊汝可知。
雪中过朱次江大令·其二
作者：陈三立
朝代：清
体裁：七言绝句

子非昔日昔人耶，官职声名只自嗟。记坐养知书屋里，肥鱼大肉斗尖叉。
雪中静安寺追悼会所哭敬安上人
作者：陈三立
朝代：清
体裁：七言律诗

逝景劳尘迸一哀，寺廊钟梵我重来。随缘菊宴俄成谶，说法绳床已覆埃。游侠生平圆苦行，贪嗔文字谥奇才。虚堂像说围飞雪，犹认期期咏白梅。
雪中魏季词过宿敝庐除夕前一日还沪居赠别
作者：陈三立
朝代：清
体裁：五言律诗

一雪寻车辙，三年隔酒卮。饥寒成老味，继述有馀悲。默诵楞严在，孤踪魍魉知。亲炊蛟蜃窟，谁间命如丝。
雪后上溪亭
作者：陈三立
朝代：清
体裁：五言律诗

晴光迎暝色，对雪据茅亭。映草岸分白，垂萝山更青。航移残冻鸭，星吐认孤萤。度磬溪风细，閒情欲独醒。
雪后倚楼作
作者：陈三立
朝代：清
体裁：七言律诗

已逢三白在高楼，吊影扶吟葛易裘。羁客每过谈米价，群儿相贵乱乡愁。墙根觅粒摧毛翮，海畔搴裳作赘瘤。木末微晴开寤寐，听呼饧担对新篘。
雪后口占讯梁璧元
作者：陈三立
朝代：清
体裁：七言绝句

一雪须眉隔举觞，龙蛇蛰处鸟呼长。倚窗寄语梁居士，莫抱鞋山匿佛堂。
雪后携仁先昆弟四人李道士昆弟三人饮东明酒楼
作者：陈三立
朝代：清
体裁：七言律诗

沈沈万屋雪痕留，杂坐呼觞有此楼。各挈生平等孤注，来观佣保写幽忧。荐盘春菜兼乡味，鸣索檐风落醉讴。隔世黄垆徒辈尽，莫怜今夕白人头。
雪后游徐园
作者：陈三立
朝代：清
体裁：古风

昏飙搅云空，一雪换人境。晨兴搴帏幕，皎皎万屋顶。疾驱遵广衢，摩击鞭镫影。挂眼十亩园，墙卧琉璃梗。狭径穿曲廊，构架窈而整。草根泥渐活，竹丛风欲静。危石耸楼栏，攀登费把茗。枝鸟噤不歌，海气白未泯。荒寒袭营魄，下避徒侣哂。循檐数梅株，残朵俨结瘿。著屐了世人，对汝醉初醒。幽契解天韬，今昔意都屏。霁色显壁题，口诵喉有鲠。乘兴造哀乐，万象夺俄顷。微惜遣病翁，孤榻听煮饼。
雪后溪上晴眺
作者：陈三立
朝代：清
体裁：古风

昌黎咏苦寒，南国今一遇。传闻冻死骨，衢巷俨墟墓。皇穹示灾变，不忍测其故。顽雪阅久晴，稍稍屋山露。拄杖出门看，瑟缩沙岸步。坚冰犹盖溪，斜成樵牧路。无缝跳鱼虾，何缘亲鸥鹭。野色乍升沈，日脚天边树。万堞衔残云，招魂当岁暮。馀对瘦玉峰，断句酸肠吐。
雪后访伯沆图书馆不遇遂登扫叶楼作兼示惺悟上人
作者：陈三立
朝代：清
体裁：古风

雪后微阴澹千里，穿踏荒街冷如水。过访游侣庭无人，门前山色面苍紫。履磴往登扫叶楼，湖江控带岩峦洗。蔽天鹅鹳为谁忙，旗翻万屋笳声里。上人经营改架构，久叹澄观始到此。抉窗破壁嵌玻瓈，晨曦夜月收案几。别扫精庐亦虚旷，卧枕看山违尺咫。茗罢为伤八指禅，老牵世法沦幽燕。未如上人趺铁脚，手捧画纸销残年。去折枯枝作藜杖，再过酌我还阳泉。
雪夜伯沆晓暾觚庵过饮
作者：陈三立
朝代：清
体裁：古风

风力碎春光，荡作飞空雪。鹅雁不敢前，秃枝垂欲折。笳声满山城，嘶驴助呜咽。夕灯耿我庐，遣情觞具设。笑看披氅过，眩寻昏巷辙。数子芝兰气，馥坐散忧结。孰云居乱邦，息机自媚悦。脯蔬荐乡味，阔世尊饕餮。残醉仰书空，微茫吐寒月。
雪夜倚楼看月上
作者：陈三立
朝代：清
体裁：古风

冻雪光嵯峨，一楼倚黄昏。大月脱群岭，白龙从飞翻。奇彩漏阊阖，银浪莫寻源。城中万井庐，浸入琉璃盆。居士支皮骨，耽此寒可扪。四照古愁出，大千吹醉魂。惝恍控鹤驾，冉冉仙灵奔。窅然亲化宇，浊世谁复论。
雪夜再和肯堂兼感近事
作者：陈三立
朝代：清
体裁：七言律诗

拂衣世上百十事，放艇江南三四年。几共子吟狂雪外，独看谁卧短檠前。倾杯自照尾闾海，呵壁都成鳞甲天。莫便欷歔对檐树，明朝饥鹊噪随肩。
雪夜初见月
作者：陈三立
朝代：清
体裁：七言绝句

峨峨冰壑吐妍姿，雪夜初逢月半规。散帙坐窗馀一老，照愁为我挂枯枝。
雪夜剑丞见过示新诗
作者：陈三立
朝代：清
体裁：古风

雪屋春灯两幽绝，哦对寒丛称懒拙。肯屏骑从就我谈，纵横万象窗明灭。岁月峥嵘酒入唇，案头更惊诗句新。金张卫霍关轻重，笑谢悠悠世上人。
雪夜叠韵酬樊山
作者：陈三立
朝代：清
体裁：古风

梅枝压雪纸窗掩，鼠影憧憧须拂剑。毡几残烛与明灭，风过倏作金蛇闪。檐廊细朵犹飘飏，场圃烂根应污染。邻舍冻鸱偎树号，防破长烟堕沟堑。想见荒途负担儿，暖脚几及投茅店。先生操柄察疾苦，兼耽吟咏未为僭。当官事事继苏髯，娱老祇有朝云欠。近号茶人惩渴羌，肠腑受贺不受砭。独惭生长涪翁乡，梦冷家山鹰爪赡。行酌雪水烹龙团，更试卢仝七碗酽。
雪夜咏一首
作者：陈三立
朝代：清
体裁：五言律诗

万龄贪一烛，吾意不能寒。了了琴书外，依依角吹残。亲朋江上影，冰雪梦中餐。怒海鱼龙静，谁怜倚剑看。
雪夜寓兴
作者：陈三立
朝代：清
体裁：五言律诗

祇觉月临砌，犹馀雪映轩。飞笳侵独坐，散帙获微言。花影四壁画，心光万古暾。翻怜杯落手，酿梦探天根。
雪夜对月
作者：陈三立
朝代：清
体裁：七言绝句

尺雪仍铺千叠山，琪花玉树有无间。夜晴低挂如钩月，魂气玲珑鹤影还。
雪夜张泰州酒坐赠别江叔澥太守赴广西巡抚军幕
作者：陈三立
朝代：清
体裁：古风

春之气悠悠，桃柳芽欲迸。孤城压尺雪，万象困暴横。寒光煤尾昏，悬霤瓦沟莹。空衢捽肩毂，滉漾鯈游镜。照水桦烛筵，错落盘盂盛。细鲙嚼脆腻，大饼截坚硬。四座各雄出，谈舌杂嘲咏。江侯抚深杯，眉棱刷刚劲。魂翻岭峤间，促赴万里聘。彼州久弄兵，司牧失其柄。鱼烂不可收，豕突欲相并。侧贰况持戈，瘴箐孕枭獍。潭潭大纛府，表里施括檠。建威以销萌，困兽想斗阱。君抒胸中略，佐下流水令。元气含疮痍，根原究利病。坐见治乱丝，纲纪一朝正。朝廷忧荒隅，经猷在所竞。孰云儒术贱，丰采自孤映。丁宁河阳公，敢为得士庆。
雪夜忆内客上海
作者：陈三立
朝代：清
体裁：五言律诗

惘惘围书坐，迟迟压雪眠。魂惊鸦啄屋，声隔雁横天。有弟应藏器，携儿好放船。更游新世界，留待话灯前。
雪夜感述
作者：陈三立
朝代：清
体裁：七言律诗

初岁光阴梅柳同，亭亭灯畔雪兼风。九霄飞影能摇夜，万窍寒声已怒空。谁听马肝终不食，尚馀鸡肋欲论功。分明桑下曾三宿，记向閒谣断梦中。
雪夜感逝
作者：陈三立
朝代：清
体裁：七言律诗

死去亲知并一哀，帷灯檐雪映徘徊。等閒歌笑防追忆，重叠文书有此才。万古祇馀寒澈骨，连宵翻教梦成灰。仰天侘傺谁相语，断续江湖白雁来。
雪夜检长沙九十三老人熊光禄寄诗感念存亡悽然赋此
作者：陈三立
朝代：清
体裁：七言律诗

密风扶雪冻檐低，暗烛垂帘识旧题。乍觉江湖违白发，犹怜歌箫拨红泥。撄宁岂古人间世，营奠兼无老莱妻。淡墨欹行颠倒看，酒边梦裹一含啼。
雪夜蜀人杨德洵招饮
作者：陈三立
朝代：清
体裁：古风

单肩舆如骑白龙，埋雪陂径穿蒙茏。冻枝低垂利剑戟，摩戛颅骨撄其锋。澈天寒色伏魈魅，瑶台银海生重重。迷魂乱眼莽无界，一灯红出围千峰。笑披鹤氅扬缟袂，绰约夜降仙人踪。向壁炽炉拥羁客，万感尽倒玻璃钟。乡味唤妇调菽乳，隽绝岩户何由逢。醉归尚盼踏明月，控抟奇景同扶筇。
雪夜诵叔澥与吴挚父京卿唱酬之作次韵有寄·其一
作者：陈三立
朝代：清
体裁：七言律诗

故人未了残年兴，坛坫声名各长雄。还笑江湖宜我老，谁怜风雪与君同。鸡窗灯火千龄尽，蜃气楼船一水通。馀向寒梅弄光景，细香吹泪女墙东。
雪夜诵叔澥与吴挚父京卿唱酬之作次韵有寄·其二
作者：陈三立
朝代：清
体裁：七言律诗

吴先曾定吾文者，纵浪人间有此雄。更挈悲酸成独往，别调宫徵略能同。天威尺地徘徊入，日出卮言肸蚃通。忍俊埃尘容寸喙，酒边为指大江东。
雪夜读范肯堂诗集
作者：陈三立
朝代：清
体裁：古风

雪窗寂众籁，寒灯不肯怜。取诵肯堂诗，重接平生欢。汩汩写胸腹，汇海回涛澜。神虑濯饥寒，謦颏虚空旋。谁言死无知，宛宛出我前。老至亲故稀，况有深语传。忧患弃一瞑，抚此岁月延。向怪古人痴，牙琴为绝弦。
雪夜过瞻园诵樊山午诒倒叠前韵诸作感而和此
作者：陈三立
朝代：清
体裁：古风

肚皮厓柴向谁吐，海内解人剩三五。麻鞋藤杖无复之，伫下万灵一灯苦。遗编拨尽乾死鱼，彼此是非任蜂午。低头呵研斥寸田，活我七尺冀生黍。猥鬻工巧完嫁衣，绣文何如市门女。惆怅独恋主客图，手斟天浆许吮哺。仰面虽自列曹郐，强忘两大齐与楚。使君元化包周身，翰林简练逾刺股。陆离纸幅腾龙鸾，目瞠舌挢叹且抚。况踏雪泥据宴席，擎读岂暇论战拇。酒波烛影各动摇，微觉骚魂获安培。异时属和千百篇，输与坛坫权子母。窗梅乘兴击钵催，城头已应紞如鼓。春还登高更能赋，请待山楼洗雷雨。
雪娘曲·其一
作者：陈三立
朝代：清
体裁：古风

明星何熠爚，绛云何葳蕤。辉海万楼台，下此凤皇雏。
雪娘曲·其三
作者：陈三立
朝代：清
体裁：古风

成连不可寻，海波跳罔两。我来捉鹤声，飞接九天上。
雪娘曲·其二
作者：陈三立
朝代：清
体裁：古风

窈窈西樵山，比之藐姑射。神人凝雪肌，餐风影空碧。
雪娘曲·其四
作者：陈三立
朝代：清
体裁：古风

雅步汉官仪，雅奏广陵散。逢场留白头，谁怜幽情满。
雪娘曲（为南海女伶李雪芳作）
作者：陈三立
朝代：清

明星何熠爚，绛云何葳蕤。辉海万楼台，下此凤凰雏。窈窈西樵山，比之藐姑射。神人凝雪肌，餐风影空碧。雅步汉宫仪，雅奏广陵散。逢场留白头，谁怜幽情满。
雪晴放舟题寄南昌乐群学舍诸子
作者：陈三立
朝代：清
体裁：古风

西山雪压东湖隅，一夕冻合玻璃盂。我来围坐青氍毹，嘉二三子争呴濡。笋蒲煮酒脍腹腴，羹芼姜橙饷鸡苏。抗辨域外穷谲觚，深灯梦寐闻醉呼。寻常不忍问乡国，今瞥英少森阶除。光怪拿腾虎豹气，文采焕烂鸳鸾雏。插架琳琅百国书，旁行文字相于喁。妙道要指如贯珠，立百世下足起予。自来策邦聘雄图，蠢朽者去荣者扶。汇海浩漭导涓滴，参天轮囷视根株。万方钜子目睢盱，人极公例可灌输。挈取业智开典谟，攀天而舞立懦夫。要须鞭顽勿惊愚，相悦以解徐俟诸。千里一蹶犹痛痛，汝太早计庄所吁，阴阳消息道之枢。侵晨剧别心踟厨，晴江卧看万象徂。老矣坐使泪眼枯，题寄得无哂区区。
雪晴楼望
作者：陈三立
朝代：清
体裁：七言绝句

高楼一望扫烟岚，溪壑晶荧日影涵。几树饥乌啄残雪，又逢吹角在江南。
雪晴步后园
作者：陈三立
朝代：清
体裁：古风

园雪琉璃色，池冰鼎卣文。春风引閒步，燕雁已纷纷。菜甲稀能数，苔香暖不分。循墙呵钓石，飘吹满晴云。
雪晴步后园
作者：陈三立
朝代：清
体裁：古风

江南一冰海，父老诧未有。瓦沟十日雪，炙日篆蝌蚪。兹晨气稍苏，晴色粘枯柳。饭了揩两眼，举步踏琼玖。隔墙画卦畦，犹没菘与韭。微绿坼白光，摘筐扫无帚。向来蒙菜把，愆数心语口。扰扰啼饥禽，下啄依我肘。我宁有馀粒，活汝韵林薮。炊烟网山影，巷吠续前后。看作寻诗人，茅茨出蓬首。
雪晴王雪城宅酒集坐客梁髯北游初还述行踪甚苦感赋
作者：陈三立
朝代：清
体裁：七言律诗

霁辉笼雾拂深衣，车外楼亭矮树围。壁涌三山看画得，天遗一士拜魂归。高松郁郁留馀挂，片石巉巉拾落晖。狂走背人忘死所，语残酒坐对歔欷。
雪晴登四照阁同闲止杜园
作者：陈三立
朝代：清

残雪犹留一角山，来凭高阁映衰颜。晴痕窈窕湖船出，寒籁吹嘘石像顽。渐湿枯根妨磴道，莫飞醉语落尘寰。白龙夭矫谁骑出，只带鸦边夕照还。
雪晴登四照阁同闲止杜园
作者：陈三立
朝代：清
体裁：七言律诗

残雪犹留一角山，来凭高阁映衰颜。晴痕窈窕湖船出，寒籁吹嘘石像顽。渐湿枯根妨磴道，莫飞醉语落尘寰。白龙夭矫谁骑去，祇带鸦边夕照还。
雪楼望梁公约居室漫咏·其一
作者：陈三立
朝代：清
体裁：七言绝句

小圃翻泥冻井昏，青青菘芥作行繁。一牛鸣地梁居士，微雪钟山照闭门。
雪楼望梁公约居室漫咏·其二
作者：陈三立
朝代：清
体裁：七言绝句

归来魂气弄山灵，十日楼头杂醉醒。天遣老夫飞断句，雪中留汝隔墙听。
雪窗对盆菊
作者：陈三立
朝代：清
体裁：七言绝句

山枯万木斗槎枒，佳色微将晚菊誇。霰雪插庐江海外，独留白发对黄花。
雪霁入新野
作者：陈三立
朝代：清
体裁：古风

宵光霭葳蕤，晨驾溯冥漠。划彼积雪痕，尚此飘风虐。袭裘势未温，中酒情犹恶。流云漏晓暾，晴泥草萧索。始睹暖蜂游，终任辕驹错。山连陂陇浮，天压凫雁落。冉冉去南畯，迢迢向北郭。羁心屡茫如，离忧俨惕若。
雪霁别寿丞出山还沪居
作者：陈三立
朝代：清
体裁：七言律诗

离离晴雪斗新妍，瞥逐飞鹰下九天。小聚吹嘘酣壑谷，多生魂魄系松泉。崎岖滑磴如丝命，泱漭寒流到海船。为报亲朋馀一老，提携古抱狎残年。
雪霁携稚子取径松树林历西北诸岭骋望
作者：陈三立
朝代：清
体裁：古风

霾景淹居诸，丽照起跛蹩。陟冈缘狭径，左顾悬岩裂。云窦丛木隈，辐辏涌蚁垤。荒霭吐炊烟，拂霓归翼折。迤逦观松林，万株插凝雪。苍荫抟白光，日脚带明灭。肃籁寒眉须，敛魂就行列。屡转蔽枝条，缺嶂纵一瞥。潴湖界洪川，笼野薄雾缀。远思落鸥乡，近瞩穷猿穴。天阶寄孤危，真灵欲谁挈。弱雏谙还途，跃挹涧溜咽。俄顷开神悟，委榻影嵽嵲。
雪霁访仁先芦林山居
作者：陈三立
朝代：清
体裁：古风

窜影空荒谁与侣，天遣故人别复聚。分栖一岭就之谈，况逢霁雪辉环堵。取径尽入琉璃界，万象皎洁献列户。琼枝羽盖迎参差，云缕霞蕤迷处所。绚谷已绝麋鹿踪，缟岫互带龙鸾舞。石梯悬处得层楼，登亲炉火忘宾主。弥缝残梦媚讴吟，割取寒光漱肺腑。吾侪树立偿死别，留向荒山落馀语。且烦纪作幽栖图，为表宗雷望终古。
雷雨后观溪涨
作者：陈三立
朝代：清
体裁：五言律诗

昨宵惊独枕，猛雨带奔雷。更撼溪声怒，遮迎突骑来。溅桥危石动，泻玉古弦哀。一蝶将魂去，岩花孕泪开。
霭园公宴赋别分韵得菊字
作者：陈三立
朝代：清
体裁：古风

蛇山首耸牙簇簇，棹尾江水如转毂。霭园高置额顶间，嚣市平林咸到目。黄髯倦游还好事，特辟玲珑数椽屋。岁时赁庑琴志生，挈妾抱书歌当哭。春风邀屐踏蘼芜，秋雨依檐韵花竹。我来就宿忘主客，菽乳芋魁每充腹。差喜朋侣得闻之，纷纷送酒且馈肉。自然谈笑出酸肠，真见江湖容老秃。贱儒醉饱工作计，朝咍暮吟苦不足。捉鼻閒看北郭船，簪头静映东篱菊。晴霄万仞雕鹗动，倏布离筵对奇服。满眼英俊气何横，挂口瀛寰意微触。方今画策收桑榆，竞资同轨控大陆。几人出手辨兹事，自哂騃钝信碌碌。凿空铸错卒未喻，拚归牧豕西山麓。倚柱睨壁笃行李，众芳所在吁谁属。翻思十载眠食地，钟磬不改亭台续。猥遭元老顾樗散，又荷群贤采边幅。士生当世无一成，两肩扛喙但饮啄。千悲万虑杂肝腑，忍抛公等问时局。野鸭蔽天霜气净，门外帆樯森笋束。留语窗几蓄丹铅，后先题寄烦最录。
霭园夜集
作者：陈三立
朝代：清
体裁：五言律诗

江声推不去，携客满山堂。阶菊围灯瘦，衣尘点酒凉。平生微自许，出处更何方。帘外听归雁，天边亦作行。
霭园山堂宴集同子大棠荪中实履初四首·其一
作者：陈三立
朝代：清
体裁：七言律诗

十霜寥落菊花杯，重向山堂问劫灰。江路入吴迷楚雨，客心望蜀厌巴雷。中年陶写惟丝竹，九日探幽认屐苔。老去悲秋同白帝，捷书喜自益州来。
霭园山堂宴集同子大棠荪中实履初四首·其三
作者：陈三立
朝代：清
体裁：七言律诗

短衣睥睨看吴霜，雄剑随身夜有光。耻注虫鱼搜故纸，待烹蜞蟹斸生姜。世途阅尽惟宜默，夜语浓时未觉凉。煮茗更深留宿火，攀天缩地更无方。
霭园山堂宴集同子大棠荪中实履初四首·其二
作者：陈三立
朝代：清
体裁：七言律诗

鹄渚潮声咽暮秋，回看樵径下羊牛。片帆远带蛮云色，客梦遥怜汴水流。讵有千金酬漂饭，还愁一溜放扁舟。投林久羡归飞翼，天末襟裾忆石头。
霭园山堂宴集同子大棠荪中实履初四首·其四
作者：陈三立
朝代：清
体裁：七言律诗

何日龙门许共登，六鳌东钓笑犹能。江亭醉踏船如马，霜野晴开鞲有鹰。飞上青天呼白月，欲隃墨岭渡层冰。祗念映酒藤萝架，犹对酡颇暮景腾。
青枫峡
作者：陈三立
朝代：清
体裁：古风

朝兴缅危盘，苍气络无地。鸿濛缘石梯，游屐自相窴。攀援始猱升，骞腾忽鸾跂。阴柯隘霄光，黛围漏云吹。奔雷撼涛音，遥情互轩轾。拂藓坐冥收，荒㵳脱尘累。因知世外人，宇宙直如弃。循级耸前观，眄岑削旁媚。沸蜩听易凄，流钟触仍避。希踪何必高，幽涂證初智。
青溪晚泛
作者：陈三立
朝代：清
体裁：七言绝句

残照垂杨见舞腰，楼台尽处放兰桡。一时颏唾生沤沬，输与儿童弄晚潮。
青玉峡龙潭
作者：陈三立
朝代：清
体裁：古风

天飙横断鹅池北，叶飞片片残阳色。将携复在漱玉亭，地迥霄空荡深黑。上有坚苍之绝壁，银河怒翻出霹雳。斗落乍起旋逶迤，窈冥弄影浮酒卮。椭圆镜面唾岩渌，寒入海窍蛟鼍窥。光景娱人不能去，闲寻昨岁留题处。叠壑雕镌荒鲜菭，一笑苍茫欲谁语。澄潭倒插双剑峰，掉头吟啸云气浓。海山飘飖呼李白，真与青天骑白龙。
靖陶属题昆明艳泛图
作者：陈三立
朝代：清
体裁：七言绝句

拾翠同舟领好春，图中风物尚如新。老夫放眼匡山顶，羡汝偷閒照影人。
静夜和哲甫
作者：陈三立
朝代：清
体裁：七言律诗

天倪无朕亦无门，了日胸中古井村。灯冷英灵前与语，枕孤衢市欲移喧。当阶冰叶初清切，犯斗车尘祗梦魂。漫向伽黎證风起，摩尼照映大千存。
非园和鹤亭同游复有梅泉吷庵伯夔
作者：陈三立
朝代：清
体裁：五言律诗

邻国如属我，聊许客同寻。有犬不敢吠，得莺为伴吟。零花扶石气，丛竹啸墙阴。蛮语娱围坐，苍然夕照深。
韬庵师傅七十生日
作者：陈三立
朝代：清
体裁：七言律诗

名德从来万口传，今逢赐杖上尊前。回天孤抱侵宵漏，启圣殷忧压讲筵。身系苞桑神所劳，梦亲听水道弥坚。诗心自续无穷世，纪盛看摹石鼓篇。
顾亚蘧翰林同伯浩恪士过园居绳孙剑丞亦至谈聚竟日遂留晚饮·其一
作者：陈三立
朝代：清
体裁：五言律诗

秋园微雨晨，步步藓苔新。初起沈疴地，同看隔世人。鹊声迎剑佩，蜃气认衣尘。杂入贤豪坐，悲欢所念真。
顾亚蘧翰林同伯浩恪士过园居绳孙剑丞亦至谈聚竟日遂留晚饮·其三
作者：陈三立
朝代：清
体裁：五言律诗

晚酌供蔬笋，初凉染薜萝。看天飘絮语，阅世有悲歌。灯火棋声静，俳优句法多。胜游堪病眼，二客莫从何。
顾亚蘧翰林同伯浩恪士过园居绳孙剑丞亦至谈聚竟日遂留晚饮·其二
作者：陈三立
朝代：清
体裁：五言律诗

之子嵩高气，崚嶒见谏书。殊恩还旧省，出宿带微歔。甘癖涪皤句，言寻仲蔚居。灰堆能好事，挥涕未携渠。
顾亚蘧自都至饮淮舫
作者：陈三立
朝代：清
体裁：七言绝句

九死重逢一吷馀，魂依疮雁散天墟。阴符匿腹无人识，低诵舟窗就煮鱼。
顾晓亭刑部家传题其后
作者：陈三立
朝代：清
体裁：七言绝句

地方自治非新说，古有师儒道得民。家传分明关国故，笑啼当日系斯人。
顾端文公闱卷遗迹
作者：陈三立
朝代：清
体裁：古风

前明纵奄竖，毒祸踰汉季。改圮天维倾，苟延复何冀。泾阳挺厄运，阐道殉夙志。学说衍孟轲，小心独树义。流风荡烈焰，歼党加以罪。国亡才不亡，重赖扶气类。遗卷想生平，悠悠千圣寄。今存人道谁，但解仇制艺。
颐园观电光图画·其一
作者：陈三立
朝代：清
体裁：七言绝句

新置小园驰道隈，略围榆柳矗楼台。尽缘观技疗消渴，也逐雏鬟鱼贯来。
颐园观电光图画·其二
作者：陈三立
朝代：清
体裁：七言绝句

幻影憧憧乱眼才，陷都联队沸如雷。烽烟烧地万旗白，使我眦裂心死灰。
题于省吾山居读书图
作者：陈三立
朝代：清

玩世穷年簿领间，茅庵佳处托荆关。藏身一影如文豹，雾雨层层海上山。
题于省吾山居读书图
作者：陈三立
朝代：清
体裁：七言绝句

玩世穷年簿领间，茅庵佳处话荆关。藏身一影如文豹，雾雨层层海上山。
题何猿叟残画二纸
作者：陈三立
朝代：清
体裁：古风

猿叟书名冠禹域，短长句亦欲无敌。偶弄画笔见者稀，箧笥残遗为收拾。吐胸万怪争盘拿，是叶非叶花非花，虎豹须鬣蛟角牙。不屑之气扫窠臼，突兀象外名其家。
题何诗孙舍人为中实所作海天落照图·其一
作者：陈三立
朝代：清
体裁：七言绝句

天外涛澜斜照孤，神人楼馆混虚无。奇怀谁叩陶彭泽，祗道流观山海图。
题何诗孙舍人为中实所作海天落照图·其二
作者：陈三立
朝代：清
体裁：七言绝句

飞岛风回角吹声，蛟游鼍戏若为情。神州士女酣嬉惯，指点胡雏又长成。
题余尧衢同年倦知山庐图
作者：陈三立
朝代：清

世乱占遁爻，入山斯可喜。况守先畴旧，庐墓聚于此。往岁窜海角，相公对拊髀。余羡倦知翁，劫罅伏乡里。出诵唱酬作，亦验隐居美。其地奥而旷，繁花竹楩梓。上冠霞峰台，下环玉带水。闲身杂豚犊，课耕供祭祀。何堪变愈亟，杀声沸两耳。翁踵作流人，曲江已前死。局蹐庇一椽，吟鬓换星晷。眼穿不获归，烽隧暗南纪。飞梦亦吹残，慰情留画纸。汪生笔夺真，卧起墨云里。吾侪等飘梗，有命笃行李。期予织屦山，回戈雪国耻。
题余尧衢同年倦知山庐图
作者：陈三立
朝代：清
体裁：古风

世乱占遁爻，入山斯可喜。况守先畴旧，庐墓聚于此。往岁窜海角，相公对拊髀。馀羡倦知翁，劫罅伏乡里。出诵唱酬作，益验隐居美。有地奥而旷，繁花竹楩梓。上冠霞峰台，下环玉带水。閒身杂豚犊，课耕供祭祀。何堪变愈亟，杀声沸两耳。翁踵作流人，曲江已前死。局蹐庇一椽，吟鬓换星晷。眼穿不获归，烽燧暗南纪。飞梦亦吹残，慰情留画纸。汪生笔夺真，卧起墨痕里。吾侪等飘梗，有命笃行李。期呼织屦仙，回戈雪国耻。
题佚·其一
作者：陈三立
朝代：清
体裁：七言律诗

弹指悬车致政年，从今不负腹便便。九州踪迹青山在，一舸江湖白日圆。老去閒情仍浩荡，宦成长揖谢拘牵。角巾载酒寻常事，莫被人呼陆地仙。
题佚·其二
作者：陈三立
朝代：清
体裁：七言律诗

棠梨阴晓放君行，如此江山一笑轻。迢递风光寻宦迹，飘零身世得躬耕。故园折柳迷金埒，离席飞花斗玉觥。千里莼羹应待我，海云湘树若为情。
题刘聚卿枕雷图
作者：陈三立
朝代：清

大小双忽雷，故事越千祀。伐材奉使中，巧制韩滉始。变乱散唐宫，历历兴亡史。收玩几名流，燕庭资嫁女。奇遇到今世，尤物合两美。曾登主人阁，拂拭傲绿绮。戏语失瑞山，谁解一弹指。废拍形歌诗，侧听宁悦耳。搁笔十年间，负诺不愧耻。奈何增二图，未忘顽似鄙。吾衰卧溪屋，坐阅九鼎徙。强咏无好怀，敢与泰娘比。独怜枕上人，跂脚接风轨。终期调黄钟，雌雄凤吟起。
题刘聚卿枕雷图
作者：陈三立
朝代：清
体裁：古风

小大双忽雷，故事越千祀。伐材奉使中，巧制韩滉始。变乱散唐宫，历历兴亡史。收玩几名流，燕庭资嫁女。奇遇到今世，尤物合两美。曾登主人阁，拂拭傲绿绮。戏语失瑞山，谁解一弹指。废拍形歌诗，侧听宁悦耳。搁笔十年间，负诺不愧耻。奈何增二图，未忘顽似鄙。吾衰卧溪屋，坐阅九鼎徙。强咏无好怀，敢与泰娘比。独怜枕上人，跂脚接风轨。终期调黄钟，雌雄凤吟起。
题匑庵墨谑䯧画隐图
作者：陈三立
朝代：清
体裁：古风

遭命为戮民，饥驱亦何有。取精出巧怪，所得殉糊口。天嬉无亏成，自圣慎所守。
题合肥张勇烈公遗像
作者：陈三立
朝代：清
体裁：古风

飞腾身手凛凛谁，成仁取义之男儿。智名勇功博一死，至今争仰天人姿。电掷万流事翻覆，百战河山犹在目。文武衣冠扫地尽，贱儒鬻作机上肉，健者思公涕盈掬。
题吴温叟青溪泛月图
作者：陈三立
朝代：清
体裁：古风

自我落江南，万撼不措意。时时泛酒舫，但饮山川气。频岁牵乡役，腾驰江海澨。游侣更凋残，每夺眺赏地。顷还侵病魔，斗室等颂系。散襟蛛网前，数砖供侘傺。药裹厕新卷，揩眼虚明际。青溪一片月，模糊烛梦寐。水面榆柳风，桥头鸿雁字。倒影六朝山，窈窕弄篷背。想见独夜人，肺腑留残醉。人生老缩手，物外成滋味。探幽契夙游，诗魂一魑魅。
题吴游片羽
作者：陈三立
朝代：清
体裁：七言绝句

略如陶岘载三舟，随璧和珠互唱酬。眼底神州尚荆棘，可能五岳梦相谋。
题吴静盦寒匏簃图
作者：陈三立
朝代：清

阅世皇王去如矢，旧都犹未梦魂底。九衢车马葬氛霾，谁解低眉映窗纸。光怪图书四壁闲，况接风流赵管间。如山忧患不到处，高致幽情独掩关。
题吴静盦寒匏簃图
作者：陈三立
朝代：清
体裁：古风

阅世皇王去如矢，旧都犹系梦魂底。九衢车马葬氛霾，谁解低眉映窗纸。光怪图书四壁閒，况接风流赵管间。如山忧患不到处，高致幽情独掩关。
题周养安篝灯纺读图
作者：陈三立
朝代：清

梧几起哀音，披图荡胸臆。附以熙甫状，惨淡孤儿笔。维母丁穷屯，影事悬历历。机声读书声，依倚中夜泣。贤豪基树立，一灯辉其国。新说改家范，孰念放而失。儿味保恩勤，人纪有胶漆。
题周养安篝灯纺读图
作者：陈三立
朝代：清
体裁：古风

梧几起哀音，披图荡胸臆。附以熙甫状，惨澹孤儿笔。维母丁穷屯，影事悬历历。机声读书声，依倚中夜泣。贤豪基树立，一灯辉其国。新说改家范，孰念放而失。儿味保恩勤，人纪有胶漆。
题周梦坡居士超山探梅圆
作者：陈三立
朝代：清
体裁：古风

超山梅所都，流闻始近岁。满眼十万株，盛不数邓尉。周侯揽胜人，奇怀写高致。过我湖上居，招携同臭味。放舟暖日脚，吟侣杂三四。水涯转冈陂，层叠迎香吹。指憩宋梅亭，为侯所宿置。拥观铁虬姿，偃蹇保运会。吐焰荧纤鳞，拿霄待伸臂。逐队恣穷探，连村蔽列帜。蜂蝶觅无缝，下啄群鸦避。光影摇精魂，氤氲迭相醉。天风蹑山馆，白虹烛翻袂。俯视银海空，混茫但一气。引归有馀恨，负疴愆再至。老骨不自振，人生几好事。海角出兹图，追摹救失计。塍畦岩壑间，历历扶筇地。认摩槎枒枝，冷馨浴肝肺。取以挂梦痕，输侯用心挚。孰云被花恼，托命遗浊世。
题夏伏雏燕北纪难图册·其一
作者：陈三立
朝代：清
体裁：七言绝句

古来未有拳民乱，一幅四洲儿戏图。历劫少年还好事，炎昼将携惊老夫。
题夏伏雏燕北纪难图册·其二
作者：陈三立
朝代：清
体裁：七言绝句

而翁中酒仰天时，数说崩离世未知。四百兆人原祸始，泪看成海梦成丝。
题妓联
作者：陈三立
朝代：清
体裁：联

天壤有情终负尔；香尘扬海渺愁予。
题孙师郑吏部先世子潇老人遗墨
作者：陈三立
朝代：清
体裁：古风

乾嘉奖经术，师儒辄踵起。文章出朴学，操翰见根柢。当代孙先生，名与北江比。兹幅嘬一脔，芳馨澈表里。工书亦绝伦，秀骨含隽旨。尤契与人札，直辞将名理。后生执荡志，灵药伐其癠。乃知典型在，一世式浮靡。苗裔得师郑，密勿绳隆矩。用意诵清芬，益卜光诗史。
题孙良翰居士所作画
作者：陈三立
朝代：清
体裁：七言绝句

寒照枯枝伴往还，涧泉洗梦石堂閒。蟠胸剑气龙蛇动，吐作穿霞万仞山。
题寄南昌二女士 其一 康爱德
作者：陈三立
朝代：清
体裁：七言绝句

亲受仙人海上方，探囊起死自堂堂。更烦煮尽西江水，滴入雏鬟爱国肠。
题寄南昌二女士 其二 周衍巽
作者：陈三立
朝代：清
体裁：七言绝句

日手东西新译编，鸾姿虎气镜台前。家庭教育谈何善，顿喜萌芽到女权。
题尧生万松深处图
作者：陈三立
朝代：清
体裁：七言律诗

闻道山居手种松，耸鳞拿鬣欲成龙。祇今烽燧迷归处，自倚星辰数旧踪。去眼觚棱馀一死，吹魂云气暗千峰。吾庐亦念垂阴径，海尾听潮乱市舂。
题师郑诗史阁图
作者：陈三立
朝代：清
体裁：古风

竹坨阮亭标一宗，自许正变归牢笼。君今继起掌甄录，叔季已异歌元丰。声与政通古有训，不废谣谚徵瞽矇。钜海荡荡万沤发，挂网几骇珊瑚红。儒生抱艺目不瞑，昭苏沈魄知无穷。百灵下上昵铅椠，谁怜埋首尘土中。血气尊亲暨声教，天覆讵遗草木虫。辰韩日南徐福岛，同文应和调商宫。千年作者亦间出，坛坫屏斥宁谓公。因悟春秋别内外，素王犹不删秦风。况习音容互觇国，义取万物皆为铜。傥广前轨补未备，愿殿篇什综始终。
题庸庵尚书同年水流云在图
作者：陈三立
朝代：清
体裁：古风

少文托卧游，山川照历历。羲之序禊饮，俯仰感陈迹。人生一过鸟，谁与数毛翮。达观愈有恋，用意万夫特。摩挲行脚记，泠然适其适。尚书起荒徼，早通金闺籍。奇璞那不耀，刮磨出天骨。声实蜚岩廊，试艰奋衮职。扬历十年间，遂为国柱石。硕猷苏疮痍，谠议杜回遹。故技富骚雅，性又筇屐癖。所至括名胜，物象收彩笔。岚雾影旌麾，风瀑飞霹雳。习之南来录，子美北征什。最难埙篪外，吟侣挈鸾匹。氤氲护形影，酬唱斥八极。窈窕美人伦，半在偕园集。龙蛇俄起陆，扬尘到溟渤。事去天莫问，弃甑抽簪笏。初服海滨居，醒醉有抱膝。追摹图百幅，地缩梦痕积。魂魄未破碎，忍共山河掷。隐痛触端倪，孤寄许寻绎。他年名臣传，留补史乘逸。
题开县李节母事略后
作者：陈三立
朝代：清
体裁：古风

使君所后母，节苦诵已遍。及披使君状，满听哀禽啭。傫然不贪殉，孝慈为之殿。委躯事病姑，承依作寝荐。吞泪鞠孤儿，枝拄忘餐饭。终始保家风，恩谊逮竖贱。神鬼奖冥冥，艰厕独行传。人纲久扫箨，闺闱延一线。欲诉太仆公，眼枯得邦媛。
题张善子张大千养虎图
作者：陈三立
朝代：清
体裁：七言绝句

二张画笔冠时名，画虎兼资养虎成。视以善心无异类，愿推仁术问苍生。
题张大千华山云海图
作者：陈三立
朝代：清
体裁：七言绝句

作镇天西一华山，雄奇秀拔照人寰。尽收气象纤毫底，持压跳踉万怪顽。
题张季直东游日记后
作者：陈三立
朝代：清
体裁：七言律诗

吴先丛录耀寰区，又见东游鬨此儒。莽荡襟期依海若，钩探治要应时须。咄嗟兴国宁容喙，层累为功在举隅。归语士夫专二策，天风飘尽泪痕无。
题张季直荷锄小照·其一
作者：陈三立
朝代：清
体裁：七言绝句

许行学派开天下，振古无人识绪馀。独契微言张季子，升平持世一耰锄。
题张季直荷锄小照·其二
作者：陈三立
朝代：清
体裁：七言绝句

垦牧经纶世已传，争看涸海佩乌犍。等閒觅食蛟鼍侧，傥为余留二顷田。
题张次珊通参日望楼饯别图卷
作者：陈三立
朝代：清
体裁：古风

楚中二直初放归，薄海忾叹滋然疑。更番论列在帷闼，功罪所属知者谁。亡何萧墙煽祸乱，累累东市横朝衣。始悟馀生就莼鲙，会有天幸非人为。沈吟兹事五年久，凤靡鸾吪喧万口。流连帐饮日望楼，烟尘莽苍空回首。公亦陆沈囊几间，食字不饱如我顽。行竞锥刀称子本，漫堆世变凋容颜。三致千金觅方术，儒侠贾竖相往还。异时佣保与杂作，休沐携看江南山。
题彝恂近感五律诗卷
作者：陈三立
朝代：清
体裁：五言律诗

十年祈定命，五字有长城。道与时高下，天方厌老成。庭荒饥鹊伴，舟卧片鸥盟。骚外落花什，䕬斋喻此情。
题彭菽斋关中诗册
作者：陈三立
朝代：清
体裁：七言律诗

独馀慷慨悲歌气，来绕秦关百二重。雁塔新题天作壁，骊宫残浴夜闻钟。帝王寇盗供弹指，河岳云雷荡此胸。挽辂建瓴还一笑，传经心事想雍容。
题徐又淑女士画兰
作者：陈三立
朝代：清
体裁：七言绝句

翠袖吹寒印墨痕，疏疏花叶认灵根。天荒地变孤芳在，为佩留招泽畔魂。
题徐积馀定林访碑后图
作者：陈三立
朝代：清
体裁：古风

久客恣揽胜，颇观白下山。定林独未至，筋骨笑羸孱。神往乾道贤，留题刻斓斑。放翁虽文士，刚气塞人寰。九原望王师，家祭语相关。堂堂经天义，彝伦立其闲。忠爱溯诗教，群儿谤痴顽。憾不过摩挲，如睹诛逆颜。徐侯访碑图，照坐堆烟鬟。自娱十载后，仓卒亡兵间。转徙久愈恋，兴寄焉可删。重付画师笔，逋景能自还。岂徒涌岩壑，飒有精灵环。游侣一时隽，稍怜庇夷蛮。梦回杖藜地，谁伴野僧閒。妄欲挽流人，毕愿亲榛菅。豺虎日伺侧，藤幅空追攀。
题易五兵备所藏张灵梅花卷子
作者：陈三立
朝代：清
体裁：古风

嗟我入世初友君，丱髦两好出辈群。时弄歌咏揽雄文，君才猛锐麾千军。龙章凤质四海闻，中间娇逸醉红裙。论议过差黜刘蕡，我则弟蓄绳以斤。迂言苦语投昏昕，即未脱革甘所云。廿年形影怅乖分，乍见复别过虻蚊。江汉之聚怜骨筋，我为贱儒君冘员。从容手图颜訚訚，自表乞食胎馨芬。吴阊可證三生坟，观灵作花如绣纹。君气乃与相氤氲，肯凭此说置牙龈。天地变化何纠纷，山川所出同一云。于人轮回代羊豮，强名曰生生戚欣。一膏自煎兰自焚，灵也任死君其醺。请排万妄捐歧棼，立道制命中不慬。躬体孝义醇德薰，损益三统窥夏殷。或培智勇发高勋，鞭君踔鞅靡穷垠，对花微笑傥劬勤。
题曾伯厚同年西山永慕图
作者：陈三立
朝代：清
体裁：古风

令伯昔陈情，为报祖母刘。少孤出鞠育，此意绵千秋。曾侯遘零丁，与密相匹俦。含饴笑轩眉，担簦泪咽喉。就傅迄通籍，老眼收骅骝。颓日薄西山，抔土阴松楸。一官去邱陇，入梦乾两眸。换世作羁客，旗剑围茶瓯。魂气接万里，往事伤椎牛。俗漓腾异说，骨肉视缀疣。孝思萦本根，公独盟诸幽。喟我金坪阡，山势蟠龙虬。十年不归扫，忍死营菟裘。斯图觅彷佛，望海空白头。
题朱文公题字石刻
作者：陈三立
朝代：清
体裁：七言律诗

渊明断句紫阳碑，江海将携听客为。七百年来几陵谷，两三椽与照蛟螭。竟符宿谶摩挲地，独记行吟惨澹时。后死争能共胸臆，绵绵神理孰成亏。
题李梅痴太史所画扇
作者：陈三立
朝代：清
体裁：七言绝句

杯添野水罢支颐，扫出婆娑荫亩枝。万仞青天鸦点点，争栖夕照掷人时。
题松月居士印集
作者：陈三立
朝代：清
体裁：古风

周汉而还垂玺印，儒学摹辑转相竞。颇阙元明迄当代，失宝遗珠亦其病。成哲亲王雅嗜古，列诒晋斋最称盛。保延敷叶遘崩坼，渐易盐米辱题评。居士声名老画师，目睹散落泪欲迸。购收抉取增未备，绝艺奇能迭辉映。文何家法沿革存，天壤流传此后劲。论世应怜别怀抱，摩挲孤躅百灵盟。
题松月居士印集
作者：陈三立
朝代：清

周汉而还垂玺印，儒学摹辑转相竞。颇阙元明迄当代，失宝遗珠亦其病。成哲亲王雅嗜古，列诒晋齐最称盛。保延数叶遘崩坼，渐易盐米辱题评。居士声名老画师，目睹散落泪欲迸。购收抉取增未备，绝艺奇能叠辉映。文何家法沿革存，天壤流传此后劲。论世应怜别怀抱，摩挲孤躅百灵盟。
题松江提督记室云韶诗册
作者：陈三立
朝代：清
体裁：七言律诗

腾腾已有食牛气，渺渺翻成别鹤词。拚向江湖矜爪觜，几经烽火照心脾。吾衰那解商文字，世难方看傍节麾。遥夜一编更惆怅，吟人长遣在天涯。
题柬陈兵部
作者：陈三立
朝代：清
体裁：五言律诗

恺悌陈兵部，相知祗闭门。物华春历历，鸡黍巷昏昏。残雪閒双屐，寒花绻一尊。草玄更何事，烛下听吟魂。
题梁节厂青天倚剑图·其一
作者：陈三立
朝代：清
体裁：七言绝句

少年身手捷飞猱，眼看冥冥阊阖高。赚得巨鲸掀海立，十霜绣涩泣吹毛。
题梁节厂青天倚剑图·其二
作者：陈三立
朝代：清
体裁：七言绝句

元黄龙血未污渠，白日高城照捉裾。父老犹惊光怪在，好携江上斸栟榈。
题欧阳南雷诗卷
作者：陈三立
朝代：清
体裁：古风

污人尘昏昏，风云掩飘忽。燕市起悲歌，孰得建安骨。骚坛有飞将，挟句探月窟。影蔽芙蓉旗，辉满金银阙。下士仰之笑，但解守株橛。
题欧阳润生观察丈画像
作者：陈三立
朝代：清
体裁：古风

颀颀兀立七尺强，丰颐广颡双瞳方。雪髯飘裾松柏苍，吐辞面折锐莫当。大声水上钟铿锵，翁笑指腹万怪藏。胡床踞坐气龙虎，九州人物相尔汝。苦忆昔年补官处，滨河壮县谣俗古。翁为区画长儿女，至今渠成歌召杜。眼底江南谁重轻，强预时议参台评。颏唾不顾俗物惊，有如风霆夜磕砰，晴霄劲翮刷层城。一语不合忤上卿，拂衣岁月空峥嵘。翁亦提壶但自倾，酒怀向客纵复横。先公石交今有几，祗翁健饭常倒屣。满眼公卿可人否，辄念先公涕如雨。贱子瞻翁南斗旁，元精照耀髭戟张。大材豫章映云日，积气溟渤涵汪洋。老逢世变亦可伤，独抱玄览哦羲黄。万事休置冰炭肠，随翁行药匡山阳。
题死难渭南令杨和甫遗墨
作者：陈三立
朝代：清
体裁：古风

崩坼始一呼，黍离事如昨。衣冠从之靡，人纲荡扫箨。杨侯独懔懔，守土埋铁脚。微命争几希，雄风在寥廓。遗墨重敦彝，劲正验所学。劫灰拾公子，沥血镌碧落。愿从拓万本，心死为发药。
题清道人为曾节母所作柏石图
作者：陈三立
朝代：清
体裁：古风

道人写柏石，持以寿节母。命余缀赞颂，淹迟呼负负。母寻反真宅，道人骨亦朽。今对无母儿，鬻艺称髯叟。照海授此图，不忍忆前后。维母历艰勤，誓死脱践蹂。沥血染魔魅，气蚀尺雪厚。阴教表彝伦，遗泽存井臼。髯秉挺立姿，多难自糊口。洒墨愈吞声，襁抱馀老丑。魂依柏石间，亡命复何有。
题潘兰史江湖载酒图
作者：陈三立
朝代：清
体裁：古风

潘侯耸奇骨，壮龄狎瀛海。磨捽万鲸牙，扬袂色不改。藏胸百国书，弃取意有待。引归镜得失，日怵从政殆。果遘鳌极坼，剑挝舞傀儡。踯躅播歌吟，剩付輶轩采。逃世芰荷衣，骚心吁真宰。获拂载酒图，逸兴生平在。扁舟隔梦看，犹疑听欸乃。公其恋卧游，一醉掷千载。
题潜盦美不老斋
作者：陈三立
朝代：清
体裁：古风

赁庑避兵踰一岁，日对海云互亏蔽。故居泉眼萦我魂，莽莽南纪哀鸿逝。娱老移来数笏山，苦竹长梧户牖閒。提壶不问嬴刘事，白手黄庭了世间。
题王启之霜荼阁图
作者：陈三立
朝代：清
体裁：古风

荼苦播风诗，比兴义有采。艰贞绵人纲，天阨心不改。高阁峙海门，视作砥柱在。成立念劬劳，留图眷真宰。
题王尺荪闇园诗卷
作者：陈三立
朝代：清
体裁：七言律诗

陶堂自诧泉明格，分派涪皤无解人。后数十年起闾少，冥探橐籥发其真。腾霄光怪湖山气，破寐芳馨兰蕙春。我欲微言参造化，精还糟粕是天民。
题王梦湘太守匡山戴笠图
作者：陈三立
朝代：清
体裁：古风

我昔支筇向庐岳，隔岁三登费腰脚。探奇揽胜俯苍茫，结客招朋恣谈谑。曾穿夏木避火伞，更拂春花点云幕。飞瀑声中了几生，草木微馨共咀嚼。所历十不逮三四，便相怪诧形述作。恨不裹粮弃万事，尽发奥秘归案籥。后十馀载来故人，一麾坐领南康军。挹斟元化抚民吏，忘机看作鸥鹭群。平生五老慕结邻，朝暮依倚面目真。笑别城郭谢胥隶，代佩印绶烦匡君。短衣芒屩溷樵牧，猿鸟日亲豺虎熟。偶过僧房同野饭，到处桑下成三宿。行吟手稿径寸厚，光怪奇谲挂人口。踵随飞鸟仰摩崖，往往镵句大如斗。山灵苦诉恶客侵，挦扯少恩古无有。能事松雪画苑雄，为著枯貌千岩中。恍疑饭颗逢杜甫，安得屐齿俱谢公。坐对潇洒济胜具，老矣拊髀伤余衷。云霞嵯峨雁呼冷，峰外蜃楼接光景。后人重写庐山高，石镜惟留一笠影。
题瓶斋所藏湘绮翁书便面册子并首列楼中画像
作者：陈三立
朝代：清
体裁：七言绝句

湘绮楼才片席宽，霜髯影竹气高寒。随风咳唾皆珠玉，拾取今馀跂脚看。
题瓶斋所藏湘绮翁论诗册子
作者：陈三立
朝代：清
体裁：七言绝句

寻源星宿遗疏凿，访道崆峒失智愚。中杂老兵甘苦语，漫云辙迹至人无。
题画扇
作者：陈三立
朝代：清
体裁：七言律诗

睨日轻艭远水回，丛祠涉步古阴开。依然众妙森尘境，何处行歌转壑雷。四照花明溪树晚，十方人去寺钟催。渫云山石眠琴未，端为寻秋一覆醅。
题秉三先人熊翁所画卷
作者：陈三立
朝代：清

甲兵十万据胸中，未预铭钟画阁功。闲寄秃毫吐奇气，墨痕犹欲湿鸿濛。郎君儒雅亦谈兵，手泽摩挲念老成。莫忘图中破茅屋，却灰飞尽待归耕。
题秉三先人熊翁所画卷·其一
作者：陈三立
朝代：清

甲兵十万据胸中，未预铭钟画阁功。闲寄秃毫吐奇气，墨痕犹欲湿鸿濛。
题秉三先人熊翁所画卷·其二
作者：陈三立
朝代：清

郎君儒雅亦谈兵，手泽摩挲念老成。莫忘图中破茅屋，却灰飞尽待归耕。
题秉三摹石涛山水图·其一
作者：陈三立
朝代：清
体裁：七言绝句

甲兵十万据胸中，未预铭钟画阁功。闲寄秃毫吐奇气，墨痕犹欲湿鸿蒙。
题秉三摹石涛山水图·其二
作者：陈三立
朝代：清
体裁：七言绝句

郎君儒雅亦谈兵，手泽摩挲念老成。莫忘图中幽胜处，天留大石待题名。
题程道存之罘出险图·其一
作者：陈三立
朝代：清
体裁：七言绝句

夜海微微一舸巡，飞涛卷雪乱吟呻。蛟鼍不敢吞奇骨，放作神州学剑人。
题程道存之罘出险图·其一
作者：陈三立
朝代：清

夜海微微一舸巡，飞涛捲雪乱呻吟。蛟鼍不敢吞奇骨，放作神州学剑人。
题程道存之罘出险图·其二
作者：陈三立
朝代：清
体裁：七言绝句

梦痕犹并雪山浮，十九年馀一掉头。又托漏舟迷死所，呼携丛稿塞横流。
题缪艺风京卿蕉窗读画图
作者：陈三立
朝代：清
体裁：古风

艺风老人抱古胸，轩轾百代烦牢笼。甲乙著录满道价，摩挲更与精灵通。芭蕉撑空新雨足，卧游指点双属玉。庞眉并列辋川图，蓬蓬元气今犹绿。
题缶庐翁自写山水画册·其一
作者：陈三立
朝代：清
体裁：七言绝句

蟠胸万怪那能驯，吐作岩峦泼墨真。高处立公归读画，苍姿奇骨两嶙峋。
题缶庐翁自写山水画册·其二
作者：陈三立
朝代：清
体裁：七言绝句

老屋荒区木石顽，卅年前付笔追还。海晴指点云生处，此是承平故国山。
题萧厔泉风雨归舟圆
作者：陈三立
朝代：清
体裁：七言绝句

雪底江湖白浪围，苍邱画稿认依稀。当年领取荒寒趣，雁鹜浮天一棹归。
题谢芗泉侍御遗墨册
作者：陈三立
朝代：清
体裁：古风

烧车御史不再得，百馀年间诵孤直。当时为国护制度，九衢煌煌贯白日。胸中有道匪袭取，死生一条见遗墨。至今传玩起叹嗟，此是孤儿眼中笔。
题谭祖庚词人遗像
作者：陈三立
朝代：清
体裁：七言绝句

叔宝神清天所忌，育长影好语争传。按歌松下尊孤恨，不数楞严十种仙。
题赠沈子培太守·其一
作者：陈三立
朝代：清
体裁：五言律诗

初卧股肱郡，还怜当代儒。采风心怵惕，去国梦模糊。雁度边声切，鸡鸣士气孤。扶襟照岩穴，元化在斟濡。
题赠沈子培太守·其二
作者：陈三立
朝代：清
体裁：五言律诗

盖公为上客，道论副渊谋。播荡诗书气，雍容士女讴。白苏馀故事，郊岛极幽忧。何日寻江阁，擎杯接片鸥。
题赵叔雍高梧轩图
作者：陈三立
朝代：清
体裁：古风

誓卜幽居傍湖曲，画手设施无不足。挺立长梧凉压屋，旁罗矮细千竿竹。层层都活石气中，夜卷秋声入吟腹。楼台窈窕出晴雨，山水氤氲界边幅。应带坡公葑草堤，恍接逋仙梅花麓。英妙少年亦痴绝，要令梦染灵峰绿。异时朱况两秃翁，携访赓歌任沈陆。
题赵叔雍高梧轩图
作者：陈三立
朝代：清

誓卜幽居傍湖曲，画手设施无不足。挺立长梧凉压屋，旁罗矮细千竿竹。层层都活石气中，夜捲秋声入吟腹。楼台窈窕出晴雨，山水氤氲界边幅。应带坡公葑草堤，恍接逋仙梅花麓。英妙少年亦痴绝，要令梦染灵峰绿。异时朱况两秃翁，携访赓歌任沉陆。
题赵尧生侍御所藏唐人写金光明最胜王经坚牢地神品第十八卷子
作者：陈三立
朝代：清
体裁：古风

昔过宜都杨广文，示我鐍笥写经卷。北齐唐宋各数幅，购归东瀛私禁脔。风离雨散二十秋，梦想珠玑烂两眼。近岁燉煌古石室，掘发秘籍杂释典。唐人墨沈益光怪，好事攫取竞流转。乡井诗翁客岭峤，喜获二本皆精善。一纸割遗赵御史，其一归装烬烽燹。海宇鼎沸横干戈，窜匿尾闾对杯盏。残年赵侯亦南奔，向誇坚牢果上选。楚弓赵璧浪比拟，坐叹神物有晦显。赵侯自是百世士，天制高文知者鲜。据台论列抒至痛，谏疏都成陆沉谳。况今龙蛇发杀机，猿鹤沙虫供一眄。吾侪死徒谁复念，妄冀佛力保馀喘。胸中造化几亏成，世外狡狯无择拣。尽除文字了语言，屡劫灵台示不染。
题赵芝山同年亡室紫琼夫人梅花小影·其一
作者：陈三立
朝代：清
体裁：七言绝句

往睹石遗三百韵，今诵芝山四十篇。家国祗馀伤逝泪，乌号记堕小臣前。
题赵芝山同年亡室紫琼夫人梅花小影·其二
作者：陈三立
朝代：清
体裁：七言绝句

帐空簟冷数年华，石火光中未是家。愿展情丝络鳌极，长如人影护梅花。
题辛仿苏齐河晚渡图·其一
作者：陈三立
朝代：清
体裁：七言绝句

铃驮音飘劳者歌，关山气冷见黄河。征人箧有云郎砚，愁涴波痕皱面过。
题辛仿苏齐河晚渡图·其二
作者：陈三立
朝代：清
体裁：七言绝句

晚渡成图亦偶然，那知乘兴事关天。神州吟侣今安适，祇许疏廊抱月眠。
题通州范一当世大桥图
作者：陈三立
朝代：清
体裁：古风

范生妇家家大桥，范生有妇曰大桥。夭死魂魄不可招，范生日夜思大桥。从图其人图故里，大桥不见见烟水。爱波煦海血洒纸，天帝烦伤亦下视。吁嗟乎，我妻昔死颖川路，至今已迷系缆处。安问一瓦更一树，诗君此图泪如注。
题陆丹林红树室图
作者：陈三立
朝代：清
体裁：七言绝句

宛展营邱泼墨图，丹枫翠嶂杂模糊。插椽箕斗商歌动，霜气弥天答雁呼。
题陈叔通百梅书屋图
作者：陈三立
朝代：清

超山有梅十万株，大庾邓尉显恢殊。春浓结客恣探取，村村花烛天模糊。寒香醉骨荡魂气，蜂蝶不到晴鸠呼。编户贱花涎摘实，渍以盐酱输江湖。独号宋梅历千古，盘踞殿脚神祇扶。好事筑亭收怪丑，暂与摩抚终难摹。陈侯裹足未预赏，自蓄百本誇吾徒。搜拣众史追六如，巧夺造化遗其粗。错出笔势幻奇景，岁时照眼无荣枯。安用补山拓场圃，墙壁几榻花所都。转愧曩游费腰脚，盛开但博娱斯须。君家老人风光主，绵绵神理谁谓诬。先兆题名况落手，天眷微尚彰勤劬。旦暮谈画拂书屋，从哂何逊骄林逋。
题陈叔通百梅书屋图
作者：陈三立
朝代：清
体裁：古风

超山有梅十万株，大庾邓尉显晦殊。春浓结客恣探取，村村花烛天模糊。寒香醉骨荡魂气，蜂蝶不到晴鸠呼。编户贱花涎摘实，渍以盐酱输江湖。独号宋梅历千祀，盘踞殿脚神祗扶。好事筑亭收怪丑，暂与摩抚终难摹。陈侯裹足未预赏，自蓄百本誇吾徒。搜拣众史追六如，巧夺造化遗其粗。错出笔势幻奇景，岁时照眼无荣枯。安用补山拓场圃，墙壁几榻花所都。转愧曩游费腰脚，盛开但博娱斯须。君家老人风光主，绵绵神理谁谓诬。先兆题名况落手，天眷微尚彰勤劬。旦暮读画拂书屋，从哂何逊骄林逋。
题陈向元泰宁去思图泰宁人为筑台立碣榜曰捧日
作者：陈三立
朝代：清
体裁：古风

泰宁重镇巉峰陪，控带边隘何雄哉。西陵所在肃守卫，葱郁佳气神灵开。长养松柏极奥壤，擎霄瑰木争崔巍。主者失职盗贼横，露刃斫伐崩云堆。论价百万售胡贾，捆载祭器同飞埃。陈侯持节痛且愤，力正纲纪无徘徊。擒斩巨猾示禁绝，并还旧物隆郊禖。威行两月忽罢去，海内识者咸惊猜。果兆发掘贻惨祸，灭绝圣法尸其魁。通道治水出方略，况侯馀力尤恢恢。父老泪眼阅今昔，捍患失望长城摧。筑台表绩岂无谓，捧日飘落凌烟才。投书索赠穷荒窟，罗列图咏本末该。逃世肝肠动鼙鼓，吮毫倾此弥天哀。
题陈善馀横山草堂图二首·其一
作者：陈三立
朝代：清
体裁：古风

京口江淮冲，作砥擎金蕉。委气走诸岭，角起为酋豪。横山别脉络，隐然草树交。下瞰西石城，村墟结构牢。聚族七百年，烟火依耕樵。歌哭见古处，乐岁仓廪高。夫子信挺出，旧闻荷甄陶。放意百家上，饮醇遗餔糟。强聒墨者儒，江湖一缊袍。晚计筑精庐，不忘盖头茅。礼乐在损益，圣文牖来教。著录抑何劬，风雨鸡嘐嘐。
题陈善馀横山草堂图二首·其二
作者：陈三立
朝代：清
体裁：古风

生人甘所趋，踵袭成风俗。礼缘附而行，譬如鸾胶续。天则灿日用，人纪有边幅。智能互因创，群情归自淑。纠纷择其途，寤寐顺昭穆。曰同曰齐之，姑汰淫与蹙。礼俗以驭民，政取驯百族。姬公笼周制，齐土见抵触。刚柔燥湿间，孰从拂大欲。事事为之程，六合施桎梏。条例文太平，奚异鬻竿牍。子学窥本原，草堂馀味足。一卷风俗志，玄览赅实录。设教基省方，用心到亭毒。安得贡明堂，治丝佐炳烛。
题陈氏宗祠联
作者：陈三立
朝代：清
体裁：联

颍水溯真源，二千年积善累基，文范至今光史籍；江州缅遗迹，百八庄同宗别派，义门终占衍家傅。
题陶斋尚书京师无闷园东坡生日雅集图
作者：陈三立
朝代：清
体裁：古风

东坡生日觞咏誇，都下盛集称乾嘉。祁曾嗣响道光季，补图述作犹满家。兵火屡劫蚀文物，韵事稍歇听金笳。从知欢赏纪运会，亦赖坛坫相罗遮。尚书高心压尘土，别营林屋留三花。西山蜡屐苔已破，南洼香径梅初芽。无闷园中聚俊髦，竞祝奎宿堆羔猳。岭海梁髯讶猝至，座客行酒冠欹斜。踵条前典谂来者，自摅伟抱盟幽遐。苏公光气烛百代，当时窜逐侪麇麚。搀论得失制科习，笑坐颠踬形叹嗟。节厂同病溺文字，志尚所极天难瘥。老饕说食颇复类，两髯宁掩瑜与瑕。主人尚友泯今古，图中岳立知谁耶。万物冥殉得至乐，欲持圣證穷无涯。暑风揩眼读此卷，更爱吐句如飞蛇。
题陶斋尚书陶公亭雪夜评碑图图后为天发神谶精拓本
作者：陈三立
朝代：清
体裁：古风

天玺纪功碑，誇示追秦烈。秦文照百世，吴碑颇剥缺。象书亦斯俦，其力可屈铁。自从燔宫墙，存者宝补截。赵宗之所藏，迄未亲几列。阮刻溷坊迹，世或讥跛憋。吾乡刘舍人，所蓄号匪劣。要其精完处，视此恐难埒。尚书笼万有，嗜异甘饕餮。东搜扶桑制，西摹埃及碣。三代遗法物，奥窈充阃闑。是拓虽瑰奇，于公例旒缀。独念雪亭人，各有肝肺热。梁李尤好事，目眵掉笔舌。江山冻酒痕，胜赏了一瞥。公證汗漫游，四洲入鉴别。持贯金石心，回数济时杰。天演人尸之，今古赴呜咽。还期发幽情，保粹启来哲。
题雷兵部拜鹃楼诗稿
作者：陈三立
朝代：清
体裁：七言绝句

自首为郎谢蹇修，遗编始出拜鹃楼。吟襟那许污尘土，魂接西山一片秋。
题韬庵师与诒书学政合影
作者：陈三立
朝代：清
体裁：七言绝句

住屋东西老味同，依依形影托冥鸿。一时童冠成耆旧，剧恋觚棱夕照红。
题顾石公松花江踏雪寻诗图卷子
作者：陈三立
朝代：清
体裁：古风

江南酒徒野狐禅，气可食牛握两拳。皤皤之腹高颊权，咄嗟白眼横青天。撑肠文字斗怪妍，笋束行卷世已传，高名老学孰后先。时时兴酣跨四筵，满堂宾客噤寒蝉。天放渴鲸吸九川，夭矫挥斥兀回旋。金觥掷地声铿然，踞坐谩骂口流涎。尔曹耳语值一钱，老郎博士谁敢贤。馀子琐屑污吾毡，望风避席窜僚员。小儒瑟缩乞执鞭，愈益大笑摩其颠。一旦去家羁穷边，榆塞万柳见纤穿。债帅府主相攀牵，朝讲骑射暮屯田。旌旄千里蔽风烟，蛟鱼喷沫豺虎连。胸茹万古泣洏涟，独往江头寻酒船。飞零峨峨迷归年，至今浩漭千百篇。荣光瑞迹留连蜷，瞬息变灭夔怜蚿。山河大地独醉眠，照映此图皤龙渊，春风吹梦啼杜鹃。
题马通伯碧梧翠竹山馆图
作者：陈三立
朝代：清
体裁：古风

神县迄未康，寄命尾闾海。公幸遂南归，劫罅一椽在。两图杳人境，梧竹色不改。夙昔短灯檠，此意了千载。圣哲遗文章，演绎欲谁待。况劘方姚墙，竖义扫凡猥。所系一线延，寤寐诉真宰。妖氛荡阊阖，人极掊且殆。后生听披猖，吾辈与有罪。赐勉卧旧庐，醇气消痱癗。故家挺二子，又足助功倍。千仞下凤凰，眼枯不复悔。
题黄龙寺倚树摄影图
作者：陈三立
朝代：清
体裁：七言绝句

钟动灵山鹊语腾，虬龙骧首破云层。兵戈四海无归处，来作娑罗树下僧。
题龚怀西翰林蘧庄图
作者：陈三立
朝代：清
体裁：古风

淮肥古产英豪处，山川疏豁棋枰据。孙曹遗迹收蘧庄，幽人独引濠梁趣。人生白头迷去住，况值崩坼隔呼吁。羡公穿栽辟沮洳，曰归网鱼猎狐兔，手图魂与泪如注。
题龚景张楚金爰拓本
作者：陈三立
朝代：清
体裁：古风

寿春楚故都，金爰掘陆续。近岁始出土，前人未著录。龚君获卅二，珍不数珠玉。文为郢颖陈，于楚咸所属。惟专与剸同，麟经證差足。九府齐刀外，奇字仅一读。海滨挟相示，残遗快藏牍。考索啼号前，若忘世难酷。君既甘作痴，吾亦助张目。生今馀嗜古，未必不为福。
题龚景张浦口汤泉小志
作者：陈三立
朝代：清
体裁：古风

灵液滋穹岩，沸井播往代。梁储读书堂，手植二松在。形便控迤逦，风物披蓊薆。二帝辱临幸，哦赏踵名辈。韩秦记存一，搜抉出万态。喧寂互推移，历纪寖芜秽。龚侯振奇人，吊古务起废。甃石疏土脉，五泉潴其内。既已除垢疾，亦稍利灌溉。宾馆插澄泓，取适苏渴肺。缀辑诏来者，胜地欲无对。余衰疲腰脚，招携愆逐队。魂恋寄老庵，浴罢骑龙背。
风雨连朝俞园女婴来告海棠新花飘委满地怅然成咏
作者：陈三立
朝代：清
体裁：古风

终风暴且寒，号空挟雨注。暄辰遭二憾，劫我春光去。众芳遽萧条，残英吹满路。牵怀海棠枝，此花如宝璐。照影溪水侧，蜂蝶强遮护。屡过叹盛满，了无禦侮具。园女持事来，狼藉果无数。亭亭绝代姿，一瞬成自污。世事莫不然，呼酒凭顿悟。
飓风累日夕兀坐写怀
作者：陈三立
朝代：清
体裁：七言律诗

三日颠风扫雨痕，辕驹辟易雁飞翻。初怜涨海淹归舶，回味胡床有闭门。拂屋鬼车天尽墨，隔铃魔舞堁吹幡。醉犹未可醒安放，为谢刘伶与屈原。
饮仁先苍虬阁观菊
作者：陈三立
朝代：清
体裁：古风

蔼蔼苍虬居，佳菊非世睹。孤秀缅陶篱，灵根移冀土。风日烂寒枝，玉蕊纷雪缕。神姿自遗物，对影澹环堵。胜地邀觞酌，谈舌隔歌鼓。一会醒无痕，空令参水牯。
饮刘观察高楼看月上
作者：陈三立
朝代：清
体裁：古风

雨歇风气寒，阴重城堞秋。振襟骋奇虑，置酒酣飞楼。皎月升烟霄，光影万里流。孤鸿没远浦，清吹响层邱。顾瞻虚明际，澹与江汉浮。恒星测经天，奇景烂盈眸。始知乾坤外，错落悬九州。山河据人民，还如蝼蚁不。谈天出遐想，玄象抚悠悠。即事遗物表，凿空嗤远游。
饮秦淮酒榭答诸贞壮见诒
作者：陈三立
朝代：清
体裁：七言律诗

刬梦抟魂有此宵，玲珑灯阁护初潮。断云挟雨犹相暖，邻舫翻歌已自嚣。献座肝肠成郁塞，偎花鬓发各飘萧。卖痴佣保窥狂草，掷与当筵抵凤绡。
饮袁氏絜漪园
作者：陈三立
朝代：清
体裁：古风

柳园昔经过，扶疏千百株。映带瓜蔓水，时时浴鸥凫。绿阴幕霄汉，巾拂迎老儒。晨风夕照间，吟啸相嬉娱。岁更主人去，锥刀弃奥区。摇眼架楼观，绮疏金碧涂。方池甃文石，桥亭迷所趋。绰约生蜃气，飞影连蓬壶。黄鹂隔睆睍，粉蝶寻模糊。萧寥结袜地，犬卧依行厨。当年相公来，坐索山泽臞。赋诗状苦乐，颇讥负菰芦。菟裘等幻境，追忆成贤愚。大块造烟景，终媚旁人矑。胜日聚觥酌，满噪栖林乌。醉饱一俯仰，秉烛存今吾。
饮豆浆戏成
作者：陈三立
朝代：清
体裁：七言绝句

安心却病恐无功，歌咏长连虎过风。输与豆浆滋气脉，黄耆煮粥愧坡翁。
饮鉴园玩月
作者：陈三立
朝代：清
体裁：古风

溪园眼边物，衰惫久阙赏。开岁践嘉招，夙心一摩荡。廊馆风玲珑，柯叶烟莽苍。脱雪数株梅，却立据鼠壤。孤楼挤云隙，群山微可仰。寒月作芒棱，郁勃肺腑朗。一水含笙歌，明灭窥双桨。循梯错宾席，灯烛灿帷幌。羹胾映春蔬，彬雅得吾党。轰轰痴虎头，行酒倒瓮盎。拔帜万人敌，突围扫无两。军法佐觞政，醉死敢道枉。虬髯昂然来，坚壁拒倔彊。撼之不为动，坐大蛮夷长。四面环楚歌，崩散各拊掌。独留照阑干，恋此夜气养。敛翮栖鸟闲，吹沫游鯈上。睨彼濠堂空，天外割奇想。
饮集吴园作
作者：陈三立
朝代：清
体裁：七言律诗

沈寂溪山敛手看，閒呼鸥鸟立阑干。梅枝柳蕊初烟合，小阁重楼落日寒。海外虬髯轰酒座，帘前钗股照春盘。应怜反复能酣宴，江左从来付谢安。
饮集和李翰林·其一
作者：陈三立
朝代：清
体裁：五言律诗

卑湿长沙地，初看李翰林。池亭蔼公宴，城郭动高吟。华烛春同艳，空尊夜始深。厌厌宾尽醉，物外有鸣琴。
饮集和李翰林·其二
作者：陈三立
朝代：清
体裁：五言律诗

满眼成豪俊，君还磊落人。文章应不贱，尘海得相亲。帘影吹香重，花光照恨新。平生杯酒意，广座竟谁陈。
饮集朱监生宅
作者：陈三立
朝代：清
体裁：古风

炎飙厉中衢，游衍托城阙。暧瞹处士庐，申申坐超忽。招寻蔼宾从，放浪逝日月。移尊就夕凉，清风烂庭阀。星河俨在佩，天容澹眉发。哀乐自为盈，名理旷相发。寓言得十九，道论终不竭。大隐夫如何，绌彼贤与伐。狂简在吾党，弦歌未云歇。作述照千年，悠悠邈秦越。金石閟遐心，觥罍骋苛罚。消摇物已齐，舞蹈兴屡勃。姑令醉无归，膝席谢结袜。
饮青溪画舫示剑丞
作者：陈三立
朝代：清
体裁：七言律诗

连壑晴岚光景殊，束腰带水写银盂。眠烟单舸鱼浮镜，射岸疏灯蚌弄珠。笠屐俊游逢梦寐，郊原新鬼隔歌呼。群雏那解荒唐语，兀兀倾觞著老夫。
饶石顽舍人招饮金陵春酒榭至则重伯实甫已逃席冶游戏为一绝
作者：陈三立
朝代：清
体裁：七言绝句

乌银刀匕白鱼肪，坐对模胡汎一觞。帘外西风弦索冷，凭渠打鸭起鸳鸯。
首夏移居松树林新宅
作者：陈三立
朝代：清
体裁：古风

专壑涉冬春，雪屋冷梦寐。朱阳苏我魂，作计更辟地。隔陂面势佳，取适数椽庇。仍存幼安榻，别据华胥世。怪石瞰门闾，远水漏氛翳。咫尺万松林，飞影散浓翠。风起满涛声，笳管半天沸。憩彼木末台，千里纳凉吹。白曳月东出，红敛日西坠。孤襟媚光景，悠悠送年岁。渊明移南村，同迹颇异趣。素心有珍禽，遗响寻吾契。
驿邸夜饮闻燕语因赋·其一
作者：陈三立
朝代：清
体裁：七言绝句

虚堂传酒瓦盆低，银烛摇烟照暗栖。应记雕梁阅歌舞，模糊为客数声啼。
驿邸夜饮闻燕语因赋·其二
作者：陈三立
朝代：清
体裁：七言绝句

千树花飞衔尽春，荒山看汝一伤神。他时细雨孤灯夜，初莫逢人作薄嗔。
高丽金宗亮过访求诗因赠
作者：陈三立
朝代：清
体裁：古风

博衣儒冠来叩门，进揖据坐颜貌温。瘦骨微髯习雅言，自云失国风波民。久羁中土逃苙豚，西北历骋东南奔。朅来一探苧萝村，还拜湖上岳王坟。下车复眺谢公墩，江南文献足讨论。耆旧捧手尊所闻，丐导异客掀骚魂。茗酌澹澹檐日暄，徐挹襟素双眉颦。嗟我亦如虱处裈，何当鹄举方圆分。对子祇成胸独扪，大地能自立者存。故事忍问齿与唇，谁戒虾鳝长鲸吞。万劫同归娱朝昏，子且狂走脱其群，赠子别句兼泪痕。
高宗纯皇帝御题静中有真得五字笔法尤类董书为黄峙青同年藏谨题一绝
作者：陈三立
朝代：清
体裁：七言绝句

龙章凤彩五云翔，今日传观涕数行。雄跨八荒全盛日，多能不薄董其昌。
高等师范学校访柳翼谋王伯沆不遇独徘徊六朝松下盖乱后不视此松七年矣
作者：陈三立
朝代：清
体裁：七言绝句

依山广厦步寒晴，访旧馀飞鹊笑声。重抚孤松人世改，不成龙去亦偷生。
高观亭春望·其一
作者：陈三立
朝代：清
体裁：七言绝句

脚底花明江汉春，楼船去尽水鳞鳞。凭栏一片风云气，来作神州袖手人。
高观亭春望·其二
作者：陈三立
朝代：清
体裁：七言绝句

看到城头雏燕翔，晴洲草暖柳芽香。胸中云梦仍飞出，误汝兰桡一断肠。
高观亭独坐
作者：陈三立
朝代：清
体裁：古风

虚亭冠瑶山，四秀阴林晚。微径褰薜萝，寂历送秋眼。奔云切鸿高，回风弄鸥远。桂岩香始浮，荠浦绿如浣。霄埃飏明灭，澜漪开婉娩。颓晖万里空，抚此江汉煖。轰轰峨舸驰，黯黯鸣笳断。形便亦何为，兴亡在堂阃。悽恻古事过，俯仰沈忧满。睨柱纳八极，隆情寄微管。麟凤日邅迍，虬龙且延宛。窅然托神皋，皇穹照孤盏。
高观山秋望有忆·其一
作者：陈三立
朝代：清
体裁：七言绝句

映眼千帆若可攀，风高叶叶下江山。红霓亭角乌巢在，飘尽秋声更不还。
高观山秋望有忆·其二
作者：陈三立
朝代：清
体裁：七言绝句

零乱墙头杨树枝，空摇絮影向天涯。閒鸥又逐楼船尽，却是残阳倚醉时。
魏蕃室观察过谈次前韵感贻
作者：陈三立
朝代：清
体裁：七言律诗

已怜血化千年碧，初看腰悬三尺铜。一出国门迷死所，重寻江介数家风。雷霆战斗天将压，桑土绸缪计欲穷。赖有岁寒好兄弟，衔觞深念拨炉红。
鸡笼山舟上寄谢熊六文叔惠南丰橘
作者：陈三立
朝代：清
体裁：古风

南丰号壮县，产橘世罕觏。别种自流遗，落实美气候。脆瓣缘素络，薄肤隐黄皱。圜握灵蛇珠，细玩怖鸽鷇。表裹净渣滓，甘芳沁营腠。弟蓄新会橙，奴视洞庭柚。磊磊联璎珞，烂烂堆锦绣。其乡吴太史，游宴江南旧。量致毅勇侯，岁岁起为寿。赞叹设九宾，名品归领袖。竭来苦津逻，苛税惩偷漏。负贩颇裹足，搀杂摘近囿。熊侯省征装，选购尽妙秀。满载轻江湖，快啖罗左右。三日遮昏飙，负舟游羿彀。羁孤念家国，悲恼互奔凑。豺虎据门堂，龙蛇搅合宙。裂土评分瓜，巨祸又谁救。愤肠张燥吻，探首觊放溜。从容咽琼浆，恍惚饮醇酎。冤魄溷囚拘，俄顷荷赦宥。嘉惠焉可忘，窃比封君富。平生耽异味，亲友亦乐就。土物荐晶盘，跳踉到童幼。还持诱垂涎，邦宝讶天授。
鸡鸣寺倚楼作
作者：陈三立
朝代：清
体裁：五言律诗

晴磴辉初服，虚楼荡醉痕。划洲如线水，卫郭落钟村。逐鹜旗边合，群峰雪后尊。留窥窠底月，井口出啼魂。
鸡鸣寺倚楼作
作者：陈三立
朝代：清

晴磴辉初眼，虚楼荡醉痕。划洲如线水，卫郭落钟村。逐鹜旗边合，群峰雪后尊。留窥巢底月，井口出啼魂。
鹤亭移监丹徒权关来金陵邀酌水榭写示杂咏十二篇
作者：陈三立
朝代：清

抱关无人事，坐领好江山。歌诵归能者，英灵尽唤还。古怀迷醉醒，天运保痴顽。偶过分鱼炙，传诗溪水湾。
鹤亭移监丹徒榷关来金陵邀酌水榭写示杂咏十二篇
作者：陈三立
朝代：清
体裁：五言律诗

抱关无一事，坐领好江山。歌诵归能者，英灵尽唤还。古怀迷醉醒，天运保痴顽。偶过分鱼炙，传诗溪水湾。
鹤柴承吴彦复遗言以家藏黄瘿瓢画轴见寄别墅感怆赋此
作者：陈三立
朝代：清
体裁：古风

淝上吴公子，少壮慕其节。屡忤权贵人，一官谢朝列。恣为江海游，颇亦娱声色。穷愁纳骚雅，吐句独隽绝。依人益蹭蹬，风痹有瘖舌。舆疾沪渎居，走视对呜咽。玉折淹三岁，宿草几临穴。鹤柴将遗诫，割赠寓永诀。乃拾瘿瓢画，付余溪上宅。睹物怀酒坐，论事肝肠热。蹀躞山水间，孤标映兰雪。况闻获兹轴，爱其兴寄别。遂自署瘿公，向往比芳洁。斯人本诗流，久作江南客。见许与余类，内愧匹前哲。一为嬉升平，一为丁亡国。篇什落江湖，神骥形跛鳖。但馀画中叟，逃世惬宿昔。意得柳贯鱼，踏岸蓼花白。印證九原心，张壁向悽恻。
鹤柴集饮雅叙园酒楼
作者：陈三立
朝代：清
体裁：五言律诗

蹑履依灯火，张筵隔管弦。犹成今夕醉，祇许故人贤。玩世谈谐痛，堆盘脔胾坚。信陵终跅弛，获结博徒传。
鹤梅堂晚坐同严铁吾范中林梁节庵易中实作分韵得草字
作者：陈三立
朝代：清
体裁：古风

山馆孤无邻，众木与静好。天云霏翠光，风高不可扫。渊居有佳士，携壶偶相造。听鹂眷徂英，趁蝶犹芳草。波堞移蒙笼，埃壤漏喧恼。阴虫傥媚予，悠然满怀抱。玄黄惬隩区，羲孔诱至道。坐怜江海姿，涕笑相随老。初烟冠岭平，孤星缀林早。发讴背岩扃，声籁答穹昊。
鹭儿曲
作者：陈三立
朝代：清
体裁：古风

宁州茶市天下无，趁茶雏鬟日相呼。中有鹭儿年十七，自言楚郡卢家姝。卢家姊妹好容色，鹭儿娉婷难再得。花钿金钗荡里闾，璧月珠光动乡国。乡国何人解识渠，从来窈窕闭门居。袅袅娇歌扶醉后，盈盈侧坐展颦初。平生落拓谁同调，京洛归来逢一笑。九州人物散如烟，雨夜镫前汝英妙。多谢氤氲共此情，留恩缄怨未分明。鸳衾暗掩馀啼粉，鸾镜亲开倚素筝。欢游几何别仓卒，绿树云山看成发。吴头楚尾一相思，天边早挂纤纤月。
鹿角夜泊
作者：陈三立
朝代：清
体裁：七言律诗

湖色凄迷拥一山，霄长羁鹄亦飞还。放船转觉波涛便，解佩依然蘅杜间。动夜酸风摇恨去，向人明烛与春闲。六州剩有巴陵酒，绰约楼台为破颜。
麦孺博挽词
作者：陈三立
朝代：清
体裁：七言律诗

中宵破梦了斯人，蜃气缠雷作惨春。临视阖棺如欲语，馀生抵几更谁亲。温温常度藏忧患，耿耿微馨醉鬼神。一瞑知甘免奴虏，应怜坐待海扬尘。
黄举人庆曾颇睹近句赋诗见推和此报之·其一
作者：陈三立
朝代：清
体裁：七言绝句

散发矶头倚酒筒，偶携落照写天风。流传却挂佳人口，吾道龙蛇九变同。
黄举人庆曾颇睹近句赋诗见推和此报之·其二
作者：陈三立
朝代：清
体裁：七言绝句

时从阿父求名理，转睹明姿映典型。玉蕊琼葩天外秀，为谁迢递斸青冥。
黄公度京卿由海南人境庐寄书并附近诗感赋
作者：陈三立
朝代：清
体裁：七言律诗

天荒地变吾仍在，花冷山深汝奈何。万里书疑随雁鹜，几年梦欲饱蛟鼍。孤吟自媚空阶夜，残泪犹翻大海波。谁信钟声隔人境，还分新月到岩阿。
黄小鲁观察游西湖归过访携虎跑泉相饷赋此报谢
作者：陈三立
朝代：清
体裁：古风

黄侯厌官端学道，莽莽长髯怒春草。筑屋江头虚钓竿，咨嗟拚向西湖老。一舸箭激不过我，快攫云岚满怀抱。涌金门外颇黎盆，手摇大扇落晴昊。三潭芰荷甲天下，笑面孤山作蓬岛。搜幽揽怪吟大句，十日游寻迹如扫。裙屐风流爪觜存，遮邀顿被官长恼。腐肠羹胔列冠佩，颦蹙逃去真绝倒。临别汲得虎跑泉，载以大瓮拨萍藻。撄心生死齐物论，始觉亲朋无丑好。公然乘兴访安道，白水盟衷嘲栲栳。余犹屈曲自世间，踊跃开缄救吻燥。祇怜画舫眠食地，廿年残梦啼莺了。满眼人才投浊流，家国算馀谈舌掉。榾柮还煨双井茶，坐想涪翁于物表。公归莫更睡松风，心斋换取两鬓皓。
黄峙青同年属题李文忠致曾文正廿七通手笺册
作者：陈三立
朝代：清
体裁：古风

中兴将相三四公，天启文忠继文正。当年勋绩迭驱驾，要竭智勇基笃敬。末流人物稍衰歇，运会亦失周宣盛。旋斡乾坤又一时，晚节犹堪誇后劲。事往雄图复安在，祇博帝右痛枭獍。黄侯破肆拾墨迹，沆瀣两贤依性命。眼中绰约立人豪，联贯珠玑白月映。我衰披视涕泗俱，留诱健者起考评。
黄忠端泼墨图题应余与九
作者：陈三立
朝代：清
体裁：古风

巉岩突兀撑虚无，日精惨澹云气粗。力穿鸿濛抉造化，震发屋壁频惊呼。心知流传三百载，孤臣落笔群灵扶。当时磨盾遘阨运，督师邗上谁与娱。扁舟遣兴弄毫素，状取物态听提壶。一朝边警逼畿辇，愤倾砚沈缣模糊。徐徇客语强钩勒，树石天设非人摹。隐痛泣血世莫喻，直裂肝膈营柯株。平生画本尽奇崛，兹幅逸事喧通都。我阅兴亡话耆旧，竞侪稷契歌唐虞。万流滔靡要砥柱，懔懔盍视泼墨图。
黄泽生承诏以候选道改授狼山镇总兵喜故人始膺殊典枨触今昔述为斯篇
作者：陈三立
朝代：清
体裁：古风

我初识泽生，彳亍长沙市。短小精悍姿，蓬勃搴霞绮。城南校经堂，灯火罗髦士。文学富穰穰，呻哔就案几。谈兵好大言，君与杜五耳。而我相谐嬉，颉颃誇爪觜。遮邀每晨夕，饮啖恣睥睨。东街买豚蹄，西市斫鱼尾。南园供瓜蔬，北巷赊酱酏。满堂八九人，欢呶翻瓮蚁。或为鸲鹆舞，或效狝猱跪。或击剑破柱，或洒墨涴纸。被醉踏广坰，明月如泼水。杂沓据树石，错乱排泥滓。君时赤双颊，仰天立岌嶬。饥鸦啄其头，眼眵发尽指。扶掖到敝庐，倒枕鼾尺咫。中宵映烛坐，谢我谓几死。姜茗点肠腹，掉舌更拊髀。指画格斗状，捕盗同捕鬼。戏呼王璞山，靴刀跳乡里。不然溷伍伯，当官堪典史。大笑亿千场，岁序流电驶。杜既西入蜀，持纛驻一旅。旋领江南军，控带环壁垒。君于甲午后，愤慨足摩揣。亦起纠队卒，受隶鄂岳使。先公镇沅湘，移君资捍抵。增募二千人，郊郭屯虎兕。侵寻十年间，黄杜声隆起。旌旄望江湖，气势扫糠秕。海内口两雄，号为知兵矣。桂岭久搆乱，瘴箐孕蛇虺。出役肆攻剽，崩离坏纲纪。两帅躬持戈，合围收折箠。戡定见端倪，兵叛又谁止。连陷数郡县，所过尽掠燬。黔湘唇齿邦，势欲决垣垝。果廑南顾忧，援师徵十倍。杜黄同被命，疾趋摩甲铠。遮杜扼永郴，君独入腹里。裹粮越崎岖，六月嗟劳只。俄顷斗穴中，杀气腾砂礧。飞炮碎酋胸，贼众遂披靡。诜诜一书生，咋死遏触抵。九重嘉勇功，重镇等赐履。酬庸安足论，异数剧可喜。国家积弱由，万辙非一轨。敞制极不返，文武分途始。儒吏束手为，将率益偷鄙。卤莽而睢盱，遑云袭欧美。方今穷无之，品汇在砻砥。酌剂破藩篱，因君为嚆矢。我闻杂涕笑，发轫视骝駬。兵法百十家，荡荡学之海。精能通鬼神，取谙其邻是。所愿应运兴，淬厉雪国耻。刬锄骄吝萌，益迭探根柢。回易举世虑，为仁信由己。天地有与立，庶几兆端此。丛螀听疏疏，高鸿去逦逦。老懒将寸心，且持讯杜子。
黄生懒云松下小影其弟为求题
作者：陈三立
朝代：清
体裁：古风

松下少年琥珀气，死年十九演灵异。此生作兄他生弟，前水后水同一味。枣香槐影魂阖开，传与世人隆孝义。张图照出摩尼珠，坐悟石根湿苍翠。
黄知县过谈嘲以长句
作者：陈三立
朝代：清
体裁：七言律诗

首下尻高利走趋，初春丽日照泥涂。嗟君肮脏百僚底，过我恢疏一事无。撑腹诗书得穷饿，填胸婚嫁苦追呼。人间富贵换头白，何处煮茶眠老夫。
黄秋岳至自京师主涛园宅戏题其诗卷一绝
作者：陈三立
朝代：清
体裁：七言绝句

闽峤诗人六七公，誇传师友杀青功。更收俊物涛园坐，辉我楼台日在东。
黄黎雍寄示诗一册媵以人蔘独叶苓赋谢即题其诗卷
作者：陈三立
朝代：清
体裁：古风

辽海插万峰，错出蓬莱股。元气泄草木，产蔘走九土。起死保寿命，功最养生主。复有独叶苓，馀滋分石乳。备疾肘后方，奚庸别邾莒。作者出吟哦，臭味与之伍。捃拾互裹寄，开帙龙鸾舞。高谈擘雷风，奥义探岛屿。稍稍挹苏黄，磊磊攀韩杜。猥蒙哀癃罢，娱我到閒处。奇文杂灵药，并吸溉肺腑。独愧支离叟，不廉恣尽取。物莫能两大，斯言今未许。
黄龙寺旁造林社为陶斋尚书故宅入视感赋
作者：陈三立
朝代：清
体裁：七言绝句

为邻宝树筑精庐，嗜拥名山骨董如。应下痴魂待花发，杜鹃啼血染鸠居。
鼎甫先生挽诗
作者：陈三立
朝代：清
体裁：七言律诗

海内峥嵘有此贤，因缘况复见新篇。上书刘向然藜后，注易虞翻去国年。世外凤麟何处所，南中草木共光妍。从今道散风流寂，独茹哀情向八埏。
龙蟠里宴集次李芗垣藩使赋别韵
作者：陈三立
朝代：清
体裁：七言律诗

火云幻挟睡骊蟠，尽有林峦挂屋端。胜日偶邀车骑过，他年传作画图看。古今人物容相及，桃李光阴惜已残。岩穴民依视此酒，漫云吾道属艰难。
龙观坪诗
作者：陈三立
朝代：清
体裁：古风

周流历名服，言归眷故乡。故乡山水区，埼礒正相望。洞林始映蔚，岭岫忽腾骧。龙游带雾隐，鸾峙凌云翔。鄙州昔草昧，殷商弃遐荒。建国自句吴，雄图冒殊疆。兹壤岂不显，大风尚泱泱。秦政并郡县，五等沦烟霜。霸业一消歇，千纪不复张。英尘翳榛莽，遗基委耕桑。废兴宁有时，抚叹焉可忘。
挽杨仲愈联
作者：陈与囧
朝代：清
体裁：联

鸾掖早腾声，溯珠玑咳唾，袍袄文章，丽篆华篇，籍籍盛名高白社；骚坛谁继响，忆大雪旗亭，朔风燕市，酒人词客，匆匆陈迹怆黄墟。
叠韵再赋
作者：陈世济
朝代：清

沈沈春色掩窗纱，颇讶连宵避月华。细雨暗催三径竹，轻阴好护一庭花。琼楼此际停歌管，金勒何时问酒家。自觉消寒吟力倦，挥毫多半墨痕斜。
拟高青邱梅花诗九首
作者：陈世济
朝代：清

寒气森森护石台，琼林都向碧山栽。天低野阔雀方至，树老香疏蝶未来。缟袂夜深还积雪，铁衣岁久忽生苔。东风消息江皋动，数点先从岭上开。花中萼绿夙称仙，特立亭亭断俗缘。绡帐乍开晴飏雪，羽衣初化晓浮烟。生成孤瘦依檐下，收尽高寒到槛前。最爱林间清意味，片云流地月当天。隔岁东君到陇头，几多芳信问谁收。月明野寺僧横榻，风定江桥客倚舟。玉骨三更偏耐冷，冰心一片不容愁。赠来双树供寥寂。伴我云房作卧游。腊尽枝头破冻痕，故园春色共谁温。斜穿松竹依三径，横埽风尘别一村。独夜相思曾入梦，空山无侣合销魂。骑驴人过浑难觅，雪压篱墙水抱门。不学新妆斗汉宫，山家偏与暗香通。丰姿半入吟怀瘦，色相全从望眼空。古石开尊松影下，虚窗倚枕雪声中。清魂何处堪招得，多在萧萧落木丛。洗尽铅华辟尽尘，只将淡泊对山人。相逢砚北怜寒夜，每向江南报早春。占断群花知尔独，探回孤馆忆君频。当年若个丹青手，纸帐图来总未真。寂寂蓬门静与依，琼姿照处遍生辉。笑凭栏侧珠钿委，睡起花间翠羽飞。几度霜威还是好，一番风信未全稀。林逋去后诗零落，惆怅孤山独鹤归。韶光庾岭转青阳，忽讶君来共此乡。看到瑶华须发冷，吟残玉屑齿牙香。雨中春树谁先发，雪后园林独未荒。听得漏声花外尽，一帘清影正飞霜。别有孤芳只自知，冲寒野岸忽横枝。山妻寂寞还邀笑，驿使招遥正寄思。瘦石疏篁君倚处，清谈小饮客来时。此间喜得罗浮伴，静对明窗拟赋诗。
拟高青邱梅花诗九首·其一
作者：陈世济
朝代：清

寒气森森护石台，琼林都向碧山栽。天低野阔雀方至，树老香疏蝶未来。缟袂夜深还积雪，铁衣岁久忽生苔。东风消息江皋动，数点先从岭上开。
拟高青邱梅花诗九首·其七
作者：陈世济
朝代：清

寂寂蓬门静与依，琼姿照处遍生辉。笑凭栏侧珠钿委，睡起花间翠羽飞。几度霜威还是好，一番风信未全稀。林逋去后诗零落，惆怅孤山独鹤归。
拟高青邱梅花诗九首·其三
作者：陈世济
朝代：清

隔岁东君到陇头，几多芳信问谁收。月明野寺僧横榻，风定江桥客倚舟。玉骨三更偏耐冷，冰心一片不容愁。赠来双树供寥寂。伴我云房作卧游。
拟高青邱梅花诗九首·其九
作者：陈世济
朝代：清

别有孤芳只自知，冲寒野岸忽横枝。山妻寂寞还邀笑，驿使招遥正寄思。瘦石疏篁君倚处，清谈小饮客来时。此间喜得罗浮伴，静对明窗拟赋诗。
拟高青邱梅花诗九首·其二
作者：陈世济
朝代：清

花中萼绿夙称仙，特立亭亭断俗缘。绡帐乍开晴飏雪，羽衣初化晓浮烟。生成孤瘦依檐下，收尽高寒到槛前。最爱林间清意味，片云流地月当天。
拟高青邱梅花诗九首·其五
作者：陈世济
朝代：清

不学新妆斗汉宫，山家偏与暗香通。丰姿半入吟怀瘦，色相全从望眼空。古石开尊松影下，虚窗倚枕雪声中。清魂何处堪招得，多在萧萧落木丛。
拟高青邱梅花诗九首·其八
作者：陈世济
朝代：清

韶光庾岭转青阳，忽讶君来共此乡。看到瑶华须发冷，吟残玉屑齿牙香。雨中春树谁先发，雪后园林独未荒。听得漏声花外尽，一帘清影正飞霜。
拟高青邱梅花诗九首·其六
作者：陈世济
朝代：清

洗尽铅华辟尽尘，只将淡泊对山人。相逢砚北怜寒夜，每向江南报早春。占断群花知尔独，探回孤馆忆君频。当年若个丹青手，纸帐图来总未真。
拟高青邱梅花诗九首·其四
作者：陈世济
朝代：清

腊尽枝头破冻痕，故园春色共谁温。斜穿松竹依三径，横埽风尘别一村。独夜相思曾入梦，空山无侣合销魂。骑驴人过浑难觅，雪压篱墙水抱门。
春雨薄寒同画亭莲仙分赋
作者：陈世济
朝代：清

薄暮轻寒透碧纱，素心晨夕度年华。平堤绿掩萋萋草，深巷红销点点花。酒罢萧斋怜楚客，衣添画阁忆卢家。相逢共惜春多雨，门外烟波万柳斜。
辛巳春朱画亭黼馆于小山书屋，见赠次韵
作者：陈世济
朝代：清

暖日芸窗启，清风绛帐开。春随佳客至，鸟和好音来。岩树玉为骨，峦云石作胎。拈毫有高咏，犹见小山才。
挽张之洞联
作者：陈世澄
朝代：清
体裁：联

北人为相二百年，见是真才，国事正艰难，方期景运长昭，庶类重苏天下雨；列强环邻三万里，赖兹元老，宪纲才整比，胡乃昊苍不吊，穷秋忽陨上台星。
山行
作者：陈世相
朝代：清

千山如拱立，邀我快攀跻。路险人踪少，峰高暮色低。水声悬峭壁，岩影落深溪。小鸟窥予至，惊飞夕照西。
一萼红·四月十日，西樵司勋约过袁园看牡丹作
作者：陈世祥
朝代：清
体裁：词

客怀多。尽酒浇不尽，无计与腾那。草欲迷天，花全卸地，人间花草蹉跎。已发付、春光九十，浑忘却、百日等闲过。燕语分明，怨春残了，没法楼罗。踏向愔愔园子，问花王消息，百五如何。榴瓣能殷，瓜瓤故浅，午酣香影婆娑。遍坐里、酒香花气，搴锦幄、花也颜酡。空惹天香归去，冷熨衾窝。
三字令·思远
作者：陈世祥
朝代：清
体裁：词

衫袖怯，晚来风。到梧桐。初月碧，断霞红。雁儿痴，排甚字，碍长空。千种字，一函封。在书中。和雁说，为奴通。但人归，奴不负，谢伊功。
临江仙·夏日
作者：陈世祥
朝代：清
体裁：词

庭阴日午长无事，被郎央及樗蒲。枝枝打着教人输。抛骰不语扯裙裾。郎憨又把人央及，这回不比当初。一盘赢得便欢娱。赌郎新织藕丝襦。
二郎神·为李云田题周少君宝镫坐月浣花图
作者：陈世祥
朝代：清
体裁：词

何来周昉，偷出深闺一罅。除绣帖针床儿女事，都阁起、莫侵笔架。月冷花慵春漏永，冷落煞、一枝低亚。雏婢狡、香泉夜灌，特地闺中消暇。兜荅。月尖露重，寒侵罗袜。便把酒酹花花不语，应叹息、有人佻达。荡子不归还独守，是谁道、春宵无价。画图上、人间多少伤心，作风流话。
八六子·挑灯僧舍，风雪畏人，凄然有尘中之戚
作者：陈世祥
朝代：清
体裁：词

坐僧寮。何来风雪，欺人窗纸频敲。看壁上横刀自吼，床头斗酒孤倾，可怜缊袍。是谁潦倒吾曹。半枕故乡离梦，十年流水诗瓢。不禁得短鬓，恰如秋叶，奇云灭影，好花减片，拼向水国几家渔父，烟林一个山樵。兴还饶。多他这卷离骚。
兰陵王·忆旧
作者：陈世祥
朝代：清
体裁：词

晚潮急。堆起凄凉万尺。人何处，曾忆往年，谩把欢娱付轻掷。如今空恨积。无计回肠熨直。单消受，零怨碎愁，只似蛛丝费空织。休提旧消息。已衾凉兰吹，径迷莲迹。轻风凉月秋衫碧。记柔调歌板，细拈牌叶，断魂都尽总值得。也拼到今日。悲忆。顿成昔。怎俏意如镌，芳踪难觅。连天野草天无极。料不许、丝断后还重缉。除非来梦，梦儿里问他真实。
兰陵王·忆旧
作者：陈世祥
朝代：清

晚潮急。堆起凄凉万尺。人何处，曾忆往年，谩把欢娱付轻掷。如今空恨积。无计回肠熨直。单消受，零怨碎愁，只似蛛丝费空织。悲忆。顿成昔。怎俏意如镌，芳踪难觅。连天野草天无极。料不许、丝断后还重缉。除非来梦，梦儿里问他真实。
减字木兰花·晚闺
作者：陈世祥
朝代：清
体裁：词

愁人只影。燕怕凄凉归不肯。却去花间。展转空将翎翅翻。恼人明月。悄地来窥藏不迭。待向房中。又是清清冷被笼。
减字木兰花·独坐
作者：陈世祥
朝代：清
体裁：词

曲栏新竹。一碧碾成千个玉。静掩篱门。野鸟声声乱唤人。绿阴如许。小袂轻凉疑坠雨。闲谱诗余。遍向芭蕉叶上书。
减字木兰花·自遣
作者：陈世祥
朝代：清
体裁：词

忆春无几。愁到而今今夏矣。万顷寒云。夏已赊秋二十分。愁怀抖乱。晴雨难凭谁可断。雨意如疑。点滴都无丝又丝。
减字木兰花·题宗梅岑小香居士像，同王西樵作
作者：陈世祥
朝代：清
体裁：词

吟情如许。日向人间题好句。谁信屯亶。老矣吾徒三十年。重寻旧稿。人道君家当日好。问取图中。却逊吟情老更工。
剔银灯·冬日敬亭宴集止宿
作者：陈世祥
朝代：清
体裁：词

趁得晴郊淡荡。好载向、笋舆数两。一线湖光，四围林影，衬出晚霞如绛。扶筇山顶，便摘取、绛霞为酿。吟就问天奇唱。直唤醒、古人无恙。刻烛诗成，倾瓢酒竭，我辈狂来差壮。明朝重省，更笑倒、真狂非诳。
千秋岁
作者：陈世祥
朝代：清
体裁：词

愁城无外。就里还无内。多情伴我能无懈。霜尖炉火弱，风闪灯光碎。雁过也，声声凄苦真同派。道力愁中耐。仙骨愁中蜕。星宿劫，愁难坏。梦孤身怯影，围减腰憎带。笑明朝，一年又去愁还在。
千秋岁·为吴尔世母节寿
作者：陈世祥
朝代：清
体裁：词

笑捧霞觞，代君陈祝。万岁冰桃今岁熟。四海交游歌寿母，三春风物先华屋。伫期颐，褒节孝，君家独。三十七年贞志笃。三十七年庭训足。兼父兼师心更曲。当初茹苦唯熊胆，而今色养真仁粟。湛夫人，百世后，留芳躅。
卖花声·一醉
作者：陈世祥
朝代：清
体裁：词

书室纸为屏。病懒常扃。闲人无事学翻经。折得梅花和雪嗅，片片泠泠。钟语坐来听。身世如萍。向谁白眼向谁青。自造中山千日酒，有醉无醒。
卖花声·本意
作者：陈世祥
朝代：清
体裁：词

小鸟斗啾啾。香梦难留。画楼人起正梳头。买得一枝红颤颤，晓露微流。一担把春收。兜的相勾。倚帘不语凝双眸。插向鬓边还又住，恰为花愁。
南乡子
作者：陈世祥
朝代：清
体裁：词

怪来春、不和人聚。知道将归，收拾花同去。可怜全学薄情郎，处处园林留不住。只有蝶儿相顾。几多落花犹护。也应念着寂寥人，时尝一到帘前路。
南乡子·倦
作者：陈世祥
朝代：清
体裁：词

重门深闭。细草如烟烟满砌。日长睡起独凭栏。看鸳鸯。双双飞去又飞还。
南乡子·冬夜
作者：陈世祥
朝代：清
体裁：词

雪压瓦楞寒。阁着琵琶不忍弹。今夜佩声偏觉冷，珊珊。辜负玲珑玉一环。锦被半床悭。几遍添香只是单。一朵灯花看妾笑，难难。冬夜筹添不易阑。
南乡子·夏午觅睡
作者：陈世祥
朝代：清
体裁：词

消暑展桃笙。五尺琉璃石上横。问到睡乡才入境，心惊。度枕松风恰一声。倦耳付深扃。莫使松风唤得醒。分付童儿闻剥啄，休听。也向槐安国里行。
哨遍·用东坡春情体。次董文友韵，送孙无言归黄山
作者：陈世祥
朝代：清
体裁：词

洞里百花，洞外锦霞，采药真生计。便千年，高卧翠微中，再相传桃源天地。石方床蘧蘧睡足，松泉互引，不晓红尘世。任道述黄农，教通栖导，真人大笑不已。却俗缘未了复驱饥。况嫁娶都完更为谁。编草为裳，披发自覆，先生倦矣。自初向尘中着脚，曾与青松誓。困芒鞋也，怀猿忆鹤岂无泪。千里外家山，烟云飘渺，容成去后无碑记。六六奇峰，洞天三八，年来直西南视。已担头卷轴足堪清，憩笑竹里高人，总好名、仡然箕踞何庸避。从今翛脩径往，酌水餐松子。遥听半岭，悠然振响，异哉啸兮处士。霎时黄海涌波涛，但漫天、云蒸霞起。
夏初临·为王司勋题水晶帘下看梳头图。萧灵曦画
作者：陈世祥
朝代：清
体裁：词

悄意难描，幽情谁见，久无人赋双文。梧影单衫，闲中验取腰身。萧生作意经营。写浓香、不着些颦。曾波横溜，浅樱忍笑，活现伊人。书帘小暇，妆阁清欢，钗边翠滑，镜里红分。欹床凝睇，心苗全染幽芬。道不销魂。相看处、递尽温存。问真真。他年好忆，月想花因。
夏初临·同人燕集北郊园亭，得西字
作者：陈世祥
朝代：清
体裁：词

柳尽笼风，荷能翻水，望中竟绿暄萋。布席清阴，冷香都上人衣。午阶花影葳蕤。共水纹、帘子漪漪。谁家画舫，惹残蛱蝶，惊起凫鹥。良朋聚首，高唱微言，诗携谢朓，谈有张讥。人生行乐，从知今昔如斯。羽斝频飞。卷回波、劝玉东西。尽迟迟。归筇好踏，烟路迷离。
多丽·冬日敬亭宴集止宿
作者：陈世祥
朝代：清
体裁：词

试放眼，此地名山多少。尽古今、酒徒词客，奇怀着意搜讨。倚高楼、无言静对，伴孤云、看尽飞鸟。落照金波，初暾翠雾，一弹指顷人间昏晓。起高歌，四山响彻，叶下寒林悄。休回首，青莲陈迹，余怀凄渺。叹醉里、江山还大，醒来天地都小。便乞向、青山埋骨，不足以、娱吾身老。且与诸公，同倾酒盏，乐游毋负风光好。下山路、冷云斜日，十里田间绕。偶然事，使后来人，羡此鸿爪。
大酺·寄友
作者：陈世祥
朝代：清
体裁：词

简点征衫，秋风里，老了几多行客。江头鸿雁起，听一声哀怨，蓼花都白。香冷衾丝，梦萦衫带，粘得柔肠窄窄。愁魂无可寄，觅醉乡深处，暂寻家宅。奈消恨无方，删情不尽，最难安拍。前时明月色。单一味、惨淡和萧瑟。偏又向、枕函偷觑，屋角轻移，等闲间、伤人心魄。别绪嗟匆迫，欢娱事、杳然如隔。料伊处、情难劈。更阑月转，陡地风惊帘额。夜情怎生捉搦。
天仙子·立夏
作者：陈世祥
朝代：清
体裁：词

酒恶更嗔花气袅。起把落花和露扫。黄鹂一个上枝头，来报道。添烦恼。今日五更春去了。倦眼舒将烟渺渺。是处溪山今绿绕。却拈短棹问桃源，非故道。人间杳。繁阴如雨无啼鸟。
天仙子·苦雨
作者：陈世祥
朝代：清
体裁：词

织尽雨丝难作匹。巡檐一鸟窥人立。不知天有几多愁，风恁劈。冷云积。应缘误发残花檄。
天香·韫林君为余书小青诗卷，系以题句见慨，赋此答谢
作者：陈世祥
朝代：清
体裁：词

散朗神情，幽闲风气，于今闺阁谁匹。豪寄鱼肌，健临狸骨，钗脚想应斯迹。澜翻千字。更首尾、精神如一。天壤王郎争信得，墨云生劈。却念才人堪惜。莽天公、有名无实。三寸管、真视万年鸡肋。自笑填词空老，难写尽、青衫旧消息。何意书生，佳人能识。
女冠子·春日
作者：陈世祥
朝代：清
体裁：词

相思独自。不及双双燕子。镇相怜。花影勤催日，炉香懒续烟。梦中空有泪，镜里更无言。任他飞燕子，不开帘。
好事近·夏闺
作者：陈世祥
朝代：清
体裁：词

晓倦起来迟，已是蜂衙将散。燕子一双私语，落衔来花瓣。云头雨过响棱棱，打檐花冰绽。又早半天晴碧，写峰峦千万。
好事近·山寺晓步
作者：陈世祥
朝代：清
体裁：词

细雨润园蔬，蔬甲一时如镞。插槿篱门还闭，有高人睡足。竹溪是处笋成林，新笋青于玉。倦向溪边小坐，已尘襟都浴。
如梦令·客中
作者：陈世祥
朝代：清
体裁：词

才看桂花黄絮。待趁晚潮归去。真正没来由，便把冬春发付。还住。还住。又是紫薇一树。
如梦令·席上有赠
作者：陈世祥
朝代：清
体裁：词

听彻玉箫声里。字字雨云旖旎。醉眼艳层波，散作坐间霞绮。倦矣。倦矣。好向人怀便倚。
如梦令·昨日
作者：陈世祥
朝代：清
体裁：词

花朵朵如人泪。一盏酒来竟醉。拼醉不教醒，看好时光都废。无味。无味。滑是一团疑谜。
如梦令·暮春
作者：陈世祥
朝代：清
体裁：词

听说暮春来到。不忍见花成草。欹枕问巫山，又被莺声唤觉。黄鸟。黄鸟。有个人儿烦恼。
如梦令·次梅木山夜坐韵
作者：陈世祥
朝代：清
体裁：词

钩月刺开云空。帘外紫薇影重。我也忆当初，听彻红楼狞凤。都梦。都梦。一样悄然情动。
如梦令·睡醒
作者：陈世祥
朝代：清
体裁：词

谁道客愁萧屑。偏有梅花交接。意味恁幽清，投向诗魂安贴。奇绝。奇绝。又是月光如雪。
定西番·冬日敬亭宴集
作者：陈世祥
朝代：清
体裁：词

镇日楼头相对，铺月澹，着云轻。枕前横。踏向棱棱冰壑，水泉流暗声。三尺雏松剪剪，似雏僧。
小重山·宫词
作者：陈世祥
朝代：清
体裁：词

铜辇音稀梦未真。笙歌他院落、总君恩。金钗画月过黄昏。凭谁伴、罗袖见秋痕。眉淡不堪颦。流苏还自下、倚香茵。隔花宫漏悄无闻。箫局火、香尽也难温。
少年游·姑溪八月十八日寄怀里中同学诸子
作者：陈世祥
朝代：清
体裁：词

去年此日，桂花影里，好句坐秋阴。今年此日，桂花何在，欹枕一秋心。卷帘还起，何来明月，窥梦到孤衾。半秋匀染，已深深、潮长镇难禁。
巫山一段云·四月二十日
作者：陈世祥
朝代：清
体裁：词

是客云为梦，飘零惜去年。断魂曾泥酒尊前。衣带镇相怜。旧曲闲翻谱，新声自注笺。小窗心性夕阳天。幽意若为传。
归国遥·楼上
作者：陈世祥
朝代：清
体裁：词

非误。沙觜水痕游子路。只为远山相护。把行人隔住。看得暮云栖树。晚风都似絮。又是归鸦无数。伤心和影诉。
忆秦娥 其三 美人腰
作者：陈世祥
朝代：清
体裁：词

香罗幅。柳丝一尺围红玉。围红玉。泥人入抱，刚刚如束。欠伸无力牵郎宿。欲扶不得娇难掬。娇难掬。回身笑睨，怕他明烛。
忆秦娥 其二 美人发
作者：陈世祥
朝代：清
体裁：词

才出幔。玄云拖缕舒来缓。舒来缓。手围坠地，八盘加半。香丝腻玉妆台畔。约鬟未就嗔郎唤。嗔郎唤。枕函兰泽，怎教批判。
忆秦娥 美人足。以下三首社集分赋 其一
作者：陈世祥
朝代：清
体裁：词

双莲小。是伊行处成香草。成香草。一弯三寸，量来还少。午帘小立苔声悄。绿阶点定相思稿。相思稿。若教掌上，着人情饱。
忆秦娥·东昌道中有怀
作者：陈世祥
朝代：清
体裁：词

天边月。相思准备和他说。和他说。清光分照，料应关切。风知帘缝勾香泄。西楼月转鸣蛩咽。鸣蛩咽。月儿不管，闷怀空结。
忆秦娥·次梅木山夜坐韵
作者：陈世祥
朝代：清
体裁：词

和愁织。络丝整夕无休息。无休息。睡乡佳境，怎生甜黑。秋情如故人非昔。灯光闪闪尖风勒。尖风勒。照人憔悴，这般颜色。
忆秦娥·美人足。以下三首社集分赋
作者：陈世祥
朝代：清

双莲小。是伊行处成香草。成香草。一弯三寸，量来还少。午帘小立苔声悄。绿阶点定相思稿。相思稿。若教掌上，着人情饱。才出幔。玄云拖缕舒来缓。舒来缓。手围坠地，八盘加半。香丝腻玉妆台畔。约鬟未就嗔郎唤。嗔郎唤。枕函兰泽，怎教批判。香罗幅。柳丝一尺围红玉。围红玉。泥人入抱，刚刚如束。欠伸无力牵郎宿。欲扶不得娇难掬。娇难掬。回身笑睨，怕他明烛。
念奴娇·三月三十日
作者：陈世祥
朝代：清
体裁：词

春光如梦，还如雨并作，将归消息。一片飞花千缕恨，挂断游丝千尺。蝶味都阑，鸟声无赖，狼藉难收拾。频看日影，今朝生怕昏黑。拼待守住今宵，为春奏请，愿讨留春敕。争奈花枝都瘦了，树树绿衣新织。脂合香销，胆瓶色褪，也去无踪迹。不如野草，青青没些知识。
念奴娇·八月念四夜，采石舟中
作者：陈世祥
朝代：清
体裁：词

长江正泻，问江流此水，何年淘净。露冷三更刚挂起，悄悄半轮明镜。桂子无声，秋情零落，起把孤舷凭。阑干北斗，夜潮最入清听。叹息半载征鞭，愁予渺渺，耐有江山胜。击节高歌杯酒里，短剑弹来霜劲。千水千山，一人一月，此意堪谁赠。青莲何在，扣榜呼之如应。
念奴娇·同范汝受旅病戏遣
作者：陈世祥
朝代：清
体裁：词

萧寥僧舍，算两人佳趣，穷愁千斛。立踬行僵无是处，鬼曰其穷未足。二竖揶揄，膏肓可据，共煽穷愁独。看教尪瘠，欹床而扪枯腹。也只几首新词，描愁写怨，便折平生福。谁者中黄真起痼，一匕不劳参茯。鸡距能花，鱼肠自吼，起舞何须蹴。咄来而鬼，乃以余为形梏。
念奴娇·小春红桥园子宴集，同限一屋韵
作者：陈世祥
朝代：清
体裁：词

寻常歌舞，侈华筵是处，争夸金谷。我向人间征盛事，除是咳珠唾玉。才子词坛，佳人酒坐，香暖花光覆。一觞一咏，不须弦管丝竹。几折雁齿斜桥，画帘轻楫，游冶惊人目。并入酒肠成好句，十指酒香拂拂。彩笔纷飞，寒涛卷起，怒欲来崩屋。笑余寸管，中书君老而秃。
念奴娇·怀宗梅岑表弟兼柬鹤问
作者：陈世祥
朝代：清
体裁：词

凄然回首，旧扬州、曾见几家华屋。二十馀年，刚付与、一片寒笳代驸。屏迹隋墟，转蓬梁苑，空负琳琅玉。坐而须老，此生过在谁孰。嗟余久矣飘零，牢愁成句，不可人间读。愧杀前贤称宅相，驽马秀骐齐亍。泥水相逢，须眉非昔，还向穷途哭。君来就我，浇寒且索醽醁。
念奴娇·期红儿不至，又柬司勋
作者：陈世祥
朝代：清
体裁：词

鱼笺难寄，竟看朱成碧，视丹如绿。烨烨明霞全化做，一片冷云成族。枫叶无姿，蕉花不吐，黯淡阑干曲。杜娘此日，罗虬应判千幅。说甚记曲帘前，相思蛮豆，挼着如枯木。况是楚云消息杳，光彩空劳翠烛。无叶能传，有丝莫系，谎杀氤氲读。卜欢骰子，满盆只只三六。
念奴娇·次其年韵，戏柬西樵司勋
作者：陈世祥
朝代：清
体裁：词

钿车初下，见佩声才杳，香尘犹绿。翡翠帘深稳护住，十二屏风曲曲。金缕裙襦，水仙薰透，春暖香盈斛。争筹打马，红窗听赛卢犊。谁信霜冷篱门，蕉黄空似纸，有愁难录。认是桃源迷去路，冷隔千溪寒玉。想像云然，非烟能拟，秀夺三秋菊。重来觅晤，臣当三薰三沐。
念奴娇·次季希韩留饮韵兼送其暂归
作者：陈世祥
朝代：清

悲歌当泣，向酒徒市上，共君击筑。酒椀淋漓成墨沈，幻出龙蛇千幅。如此才峰，逼人亹亹，未是淮南独。嗟余老矣，藉君同逐秦鹿。正此酒境词情，好望衡对宇，啜僧寮粥。无那布帆风又饱，晓向寒霜仆仆。勾当来时，锦囊应满，先索新词读。伤心最是，唱阳关不成曲。
念奴娇·次季希韩留饮韵兼送其暂归
作者：陈世祥
朝代：清
体裁：词

悲歌当泣，向酒徒市上，共君击筑。酒碗淋漓成墨沈，幻出龙蛇千幅。如此才峰，逼人亹亹，未是淮南独。嗟余老矣，藉君同逐秦鹿。正此酒境词情，好望衡对宇，啜僧寮粥。无那布帆风又饱，晓向寒霜仆仆。勾当来时，锦囊应满，先索新词读。伤心最是，唱阳关不成曲。
念奴娇·次学士即席韵，兼呈宋荔裳观察、王西樵司勋
作者：陈世祥
朝代：清
体裁：词

词坛宿将，觉秦欧辛陆，今无难续。壁垒当场争上驷，我拜祝苒三覆。剑戟无声，杀人如草，手得中原鹿。回看余子，与其书不能读。笑我手拙髯枯，牢愁难写，倚马惭枚叔。描画蓬蒿只办得，潦倒山癯半幅。食力居贫，隐安遗躅，空有江湖屋。先生不弃，许余同餐秋菊。
念奴娇·次曹顾庵学士韵，述怀奉答
作者：陈世祥
朝代：清
体裁：词

菰蒲埋首，难重诉、长语音如哀筑。穷鸟枯鱼，自懒慢、相成人谁题目。蜀道行难，燕歌气尽，书又无儿读。酒中狂笑，屠门大嚼无肉。莫问歌吹扬州，自竹西人散，况篱边菊。何事中郎，还未绝、取笛会稽东屋。老大头颅，半生尽消受，无能粥粥。余酣肠热，醉中乱品横竹。
念奴娇·次顾庵韵，送朱近修还海昌、吴西崖往山阴。兼怀宋既庭先还吴门
作者：陈世祥
朝代：清
体裁：词

苍凄林莽，度征鸿正是，高空秋肃。瑟瑟水天芦荻岸，愁杀布帆双逐。越海云沉，吴江枫冷，何处扁舟宿。青山入眼，浮螺不似新沐。廿载鹿独江皋，黄尘浊酒，霜雪纷山麓。此日追陪群彦后，觉秽在前珠玉。芒屩难归，貂裘尽敝，梦里梅花屋。频搔短鬓，媻娑不堪簪菊。
念奴娇·江上忆
作者：陈世祥
朝代：清
体裁：词

犁烟双桨，向江头载满，春舟愁绪。明月琉璃千万顷，惊起栖鸦无序。香字初温，烛花还剔，此际人何处。梦魂相逐，无端又被莺误。忆得晚阁轻寒，帘前瞥见，便欲留郎住。一剪秋眸羞欲滴，扯着帘衣故故。多事轻帆，无情流水，特地催将去。凄风惹恨，孤舟不道相恕。
念奴娇·讯孙豹人移居
作者：陈世祥
朝代：清
体裁：词

弹琴读易，便北山土窟，高眠真足。身外无多要置顿，床上之书连屋。十顷筼筜，挫廉颐志，好拟逃于竹。蓬蒿满宅，未荒还有松菊。最是此事难期，天公之判断，吾曹方酷。何物书生而妄冀，如此容容多福。二顷田无，三间屋老，羊也籓空触。一头牛在，露车故堪常宿。
念奴娇·读孙介夫文钞赋赠
作者：陈世祥
朝代：清
体裁：词

文坛飞将，向人间横视，谁堪牙纛。江左孙郎陡顿使，一霎曹刘手缩。壁垒霜严，旌旗电烨，欧柳还臣仆。同人佥曰，斯言受者无恧。年来好手能多，驱无言烟黛，恣摇毫牍。倚市逢年何处辨，此道明珠鱼目。掌握灵蛇，胸藏绣虎，两者君俱足。先生大笑，疗贫都未堪鬻。
念奴娇·送孙无言归黄山，次曹学士王司勋韵
作者：陈世祥
朝代：清
体裁：词

黄山家者，见多少虚名，唯君称绝。阅尽人间风景恶，苦忆山中唤铁。诗癖能耽，词情独赏，啸匹因霄舌。焙山煮海，安贫肯与同辙。已办剥苎为衫，编椰成笠，衣履全然别。道是烟花隋苑冷，萤火何曾真热。富自当求，吾从吾好，谁巧谁云拙。朱砂峰顶，接天万仞红雪。
念奴娇·送家季其年归阳羡，用顾庵柬西樵、其年长调先成韵
作者：陈世祥
朝代：清
体裁：词

年来怀抱，拼剪愁作片，织愁成幅。如许乾坤供好事，难着半间茅屋。酒暖歌深，只供憔悴，况此颠毛秃。翻翻径起，槃间自舞瞿谷。几日剪烛寒窗，恰别离又迫，离情盈掬。醉里乌乌歌老骥，声咽唾壶如木。湖海飘零，胡琴空碎，此意非君独。片帆渐远，断江一片黄竹。
念奴娇·题山语雨花台看云小幅
作者：陈世祥
朝代：清

山中住久，有栗留枝上，时时来伴。洁日疏风天气好，坐向绿阴娇唤。午后微凉，一帘幽梦，清迥无拘管。起来闲步，泉花恰注茶椀。雨花台上看云，丹黄青碧，万里奇光满。非色非空无定相，未可作云霞观。我把虚空，摄归丸墨，贮向山公腕。冥然静坐，长天明月如盥。
念奴娇·题山语雨花台看云小幅
作者：陈世祥
朝代：清
体裁：词

山中住久，有栗留枝上，时时来伴。洁日疏风天气好，坐向绿阴娇唤。午后微凉，一帘幽梦，清迥无拘管。起来闲步，泉花恰注茶碗。雨花台上看云，丹黄青碧，万里奇光满。非色非空无定相，未可作云霞观。我把虚空，摄归丸墨，贮向山公腕。冥然静坐，长天明月如盥。
思帝乡·归思
作者：陈世祥
朝代：清
体裁：词

归休。百花香欲流。正是浅红柔白，满汀洲。好去周旋芳草，风光到处收。莫待落花庭院、恼斑鸠。
思帝乡·雨不止，逐阻郊游之约
作者：陈世祥
朝代：清
体裁：词

都休。留春春也羞。树树好花落尽，似清秋。怕向楼前望见，休教上玉钩。又是垂杨影里、叫鸣鸠。
怨王孙·有忆
作者：陈世祥
朝代：清
体裁：词

玉人，何处。落花残雾。水浸平桥，烟迷远树。无语独凭栏杆。泪斑斑。枕痕一晌留香软。秋梦浅。近晚风如剪。摇摇影影，瑟瑟幽思谁牵。一声蝉。
恋情深·赠妓
作者：陈世祥
朝代：清
体裁：词

掩袖留香香未许。弱烟如绪。双丝花罅透云痕。欲销魂。低鬟小语不教闻。鹊脑为郎温。微雨浅寒吹户，烛黄昏。
意难忘·送曹顾庵学士还武塘，同用高字
作者：陈世祥
朝代：清
体裁：词

客也无聊。况栖迟岁晚，风物萧萧。酒坛差共慰，墨阵颇能豪。容笑傲、有吾曹。垒块正须浇。但输他、青衫湿了，还对檀槽。夜阑月小天高。更霜华痕重，逼向征袍。谈深嫌漏急，曲缓寄弦幺。无奈事、可怜宵。别恨总难抛。怕看来、晓江风色，似雪寒涛。
探春令·本意
作者：陈世祥
朝代：清
体裁：词

桃花树上午莺眠，日影撩人倦。把花枝、移上栏杆里。被侍婢、和帘卷。石泉烹雪云痕浅。看春光成片。几多时楼角，桥头杨柳，树树都垂线。
春风袅娜·寿西樵司勋，同果庵、梅岑、方石、瑶田赋
作者：陈世祥
朝代：清
体裁：词

世间闲日月，甚处能长。棋半局，海生霜。醉山公、偏记酿王事业，小槽红滴，就卧何妨。推枕闻炊，结茅量笏，屏当精庐花正忙。仙格中人故超诣，风尘外物自清章。却忆扬州烟景，客怀无那，安排向、春海茫茫。歌串细，领巾香。宜餐秀色，合付王昌。看欲笑时，闲情体贴，正无人处，密意商量。蓬壶非远，便双成瑶阙，酒粘花压，应也相当。
昭君怨·春阴久寄姑孰
作者：陈世祥
朝代：清
体裁：词

烟雨萧萧寒重。待盼青山成梦。梦里是离愁。古扬州。江水巫山云远。寸寸客怀如剪。莫要写新诗。晚来时。
更漏子·秋雨
作者：陈世祥
朝代：清
体裁：词

漏声残，灯影碎。一个人儿怎睡。闲绣被，冷香篝。孤帏见也羞。芭蕉树。芭蕉雨。恰似和谁共语。雨滴沥，泪栏杆。相陪消夜寒。
木兰花·村居初夏
作者：陈世祥
朝代：清
体裁：词

唤提壶，催布谷。新笋初抽香簌簌。支午倦，向回廊，静里一声风啄玉。戏投竿，闲濯足。一对鸳鸯无事浴。斜日暮，起渔歌，晚云收尽天如沐。
木兰花慢·泛舟夜归
作者：陈世祥
朝代：清
体裁：词

漾澄湖净绿，吹乍皱、熨难平。算如许春光，花朝花夕，花雨花晴。年年不教孤负，几闲人、于此费经营。逞尽莺花伎俩，奖成风月声名。木兰艓子小于罂。随处有居停。但曲溪暂泊，招云可落，呼鸟能应。红尘半生劳攘，回首来、醒梦总难凭。便好乘风飞去，瑶天星斗晶晶。
柳梢青·小饮遂醉
作者：陈世祥
朝代：清
体裁：词

独把金卮。烟轻露重，处处堪诗。香正勾情，衫才泥腕，是倚楼时。愁人多少相思。酒醒后、帘吹月丝。钟语初回，笛声又起，幽梦难支。
梦江口·即单调望江南。春尽
作者：陈世祥
朝代：清
体裁：词

春去罢，因甚却关情。最是柳丝长不了，何来燕子语偏明。怕要下阶行。
沁园春·同女伴互道小名
作者：陈世祥
朝代：清
体裁：词

绣帖针慵，篆篝烟腻，春困瞢腾。恰踏青姊妹，归来斗茗，学书邻女，央与调笙。并影生怜，偷闲觅会，总把风流各自矜。嬉游罢，更量鞋比髻，一样心情。相携坐近红棂。把乳字和伊叫一声。笑梦中忙应，曾闻郎唤，帘前低说，生怕人听。阿姊频催，小姑偏涩，吐向唇边已面赪。重相问，莫他时欢会，叫出还生。
沁园春·客中将发
作者：陈世祥
朝代：清
体裁：词

行路徒嗟，归与难赋，此去何之。忆窗棂侧畔，梅花已雪，阑干左右，杨柳堪丝。数幅烟霞，满床书卷，魂梦安排在几时。还自笑，总闲抛好月，空负新诗。如今唤醒相思。切莫要灯前唱旧词。尽冷雪一肩，宝刀尺尺，暖云千里，美酒卮卮。竹杖携将，芒鞋踏遍，山水风流十万赀。春游饱，再茅檐故国，坐老于斯。
沁园春·浣手绣观音
作者：陈世祥
朝代：清
体裁：词

带露拈花，迎凉支镜，日影才升。看争奇梳插，万千缗直，斩新裁剪，四五铢轻。一朵杨枝，半天鹦鹉，旧向慈悲记许曾。纱窗下，理青丝三尺，水月泓澄。金针拈处盈盈。频盥手金盆纤指擎。愿石麟佛许，宜男入梦，并头莲证，再世同盟。净室皈依，名香供养，三月持斋特记清。郎痴绝，偏偎人憨谑，昨夜虔诚。
沁园春·美人背
作者：陈世祥
朝代：清
体裁：词

乍试春衫，问人宜称，侧转腰身。怕油侵燕尾，承云样巧，钗盘鸦翅，半臂红湮。羞际难回，嗔时别坐，轻拍频摩要倍温。窥私浴，见肤光占烛，面觑无因。内人破睡伤春。向周昉图中写欠伸。记被池寒入，妹匈牢拥，枕棱香逼，郎手时循。下砌寻花，入帘避客，去处风流一样匀。横陈夜，羡筑脂刻玉，方后尤珍。
沁园春·美人胸
作者：陈世祥
朝代：清
体裁：词

袿领低分，襦襟松解，芗泽微微。有阿婆怜重，麝檀幼啖，郎君情泥，辅体交靡。文扣都弛，红纱不隔，贴向人怀选梦宜。相思结，问贮来多少，中款无疑。仙娥宝袜尤奇。试束与欢身疾顿离。况酥融脂凝，寒堪暖手，花嬉玉乐，席号香肌。菽乳微扪，蕙心同捧，玉燕曾教梦里携。莲花带，偶赤珠夜系，争讶朝晖。
沁园春·裁白纻作春衫
作者：陈世祥
朝代：清
体裁：词

较量寒消，排当花了，恰值清闲。已携将小妹，绣翻异本，教他雏婢，香拣深斑。重幕须褰，脱绵正可，莫任春光渐渐阑。红毡列，早龙珠麟首，金粟同安。哀牢细织兰干。慢剪破秋江浪几湾。任退红水碧，都嫌色腻。轻容方目，且放纱单。一抹双心，两当八撮，曾入诗人体贴间。裁缝就，正佳人丽服，风日跻攀。
沁园春·送沈方邺归宣城，兼示蒋大鸿
作者：陈世祥
朝代：清
体裁：词

句宛溪声，敬亭山色，近复佳么。记秋深枫槲，芒鞋遍踏，春先梅柳，藤杖频过。怀谢空存，玉笙重到，此日人间感慨多。还堪笑，是君来邗上，一样蹉跎。繁华久已消磨。只些小红桥寄咏歌。赖群公高唱，特开风景，妖姬小曲，为点烟波。语笑方酣，离情又起，短鬓看来黑几何。君行矣，向蒋生传语，早整归舸。
沁园春·题其年《乌丝集》
作者：陈世祥
朝代：清
体裁：词

此日相逢，文选楼头，琼花榭边。有累朝丽句，旧传邺架，一枝仙蕊，独种蓝田。诗正而葩，玉温而栗，幻作髯之绝妙篇。人还羡，读元龙湖海，百尺高搴。风流绝处能传。看写向乌丝字字妍。见红牙度者，又名玉树，绿腰谱了，不让金荃。多少才人，百千声调，屈指能争几个先。云郎道，是儿家捧砚，染作云烟。
河传·李云田为少君宝镫买婢扫镜
作者：陈世祥
朝代：清
体裁：词

今日。非昔。向妆台畔，耐卿小立。一双艳玉总生香。问郎。柔情那处长。郎憨故把人来搅。和人好。不顾人儿恼。对花枝。不语时。寻思。愁深郎不知。
河传·江望
作者：陈世祥
朝代：清
体裁：词

莽云，莽水。一幅横披，何人佳制。离奇空幻，百千万里。都来双目里。夕阳西下渔歌起。烟如穗。好向江头醉。颓然云水之内。梦魂真足寄。
河传·赠歌童
作者：陈世祥
朝代：清
体裁：词

听半。听半。个侬魂断。吐玉揉香。都来字字总成双。鸳鸯。不求凰。曲终生遣寒窗暖。春恨满。写恨嫌笺短。铸将金屋待卿藏。端相。温柔是此乡。
河传·醉倒
作者：陈世祥
朝代：清
体裁：词

茗艼。难醒。支离倾仄，绝奇之影。举杯问影尔何如。乐乎。酒肠今不枯。从来醉境无人说。凭千劫。真醉不磨灭。谁吾曹。足酒豪。明朝。和天筑酒巢。
河传第十二体·秋旅
作者：陈世祥
朝代：清
体裁：词

睡睡。心碎。灯花如彗。特地惊人。梧桐一坠，可怜近梦无灵。痴魂彻骨饧。愁中道路千千叠。千千结。死伴千千劫。到拼他深夜，了雨裂风揉。尽情愁。
浣溪纱·再示采文
作者：陈世祥
朝代：清
体裁：词

香粉揉成玉琢将。憨情嗔态总难忘。个侬年纪正思量。睡里着惊真觉怯，笑中推酒未全庄。悄无人处可相当。
浣溪纱·初夏
作者：陈世祥
朝代：清
体裁：词

只说春归不惹愁。辞春还与闷相勾。草窠遍地碧如油。莺舌已无前日滑，柳腰可似向来柔。断肠都在最高楼。
浣溪纱·午泛归西园
作者：陈世祥
朝代：清
体裁：词

蝶子寻花逐逐忙。一溪春绿腻归航。杏烟深处读书庄。织柳欲成莺衬贴，垒巢未就燕商量。迎人小犬出东墙。
浣溪纱·将雨
作者：陈世祥
朝代：清
体裁：词

莽雾痴云酿宿阴。较侬愁绪一般深。日长无事费沉吟。要顿闲情拈蜡叶，怕粘冷梦熨香衾。小窗今夜雨淋侵。
浣溪纱·小窗
作者：陈世祥
朝代：清
体裁：词

流水流云入画图。画来端的总模糊。小窗笔墨太生疏。乳燕听时如可解，落花扫去又谁铺。焚香整日破工夫。
浣溪纱·梦中作
作者：陈世祥
朝代：清
体裁：词

萍子横铺絮一池。绿窗正拟落花题。一春情事鬓先知。未免多情风力倦，可能无恨月容衰。扶持好梦与莺儿。
浣溪纱·赠琼孙
作者：陈世祥
朝代：清
体裁：词

自是缑山品绝伦。珠匀玉莹想风神。乳名直得唤珍珍。摒当笔床都蕴藉，捧持酒盏更温文。越歌应不忿庄辛。
浣溪纱·赠采文
作者：陈世祥
朝代：清
体裁：词

雏笋初齐万绿香。参红束素小儿郎。生来宜近读书窗。沉甲细添箫局火，岕尖鲜试越瓷汤。学书教写十三行。
浣溪纱·阅世说新语
作者：陈世祥
朝代：清
体裁：词

头上还馀漉酒巾。庭空不晒宝吾裈。庾郎此日未知贫。赤玉胸中无宿物，蓝田举体岂常人。长卿慢世我思存。
清平乐·新柳
作者：陈世祥
朝代：清
体裁：词

十三娇女。约略腰如许。尽日临风摇弱缕。无力向人前舞。小桥正枕横塘。高楼都在斜阳。寄语东风且慢，莫教轻换鹅黄。
清平乐·次尤展成春闺韵
作者：陈世祥
朝代：清
体裁：词

嗔花怨草。怎得心情好。几日小姑猜着了。故意诵郎诗稿。愁来压梦难醒。背人偏要潜行。却被东风一吓，回廊敲动风筝。
清平乐·雪
作者：陈世祥
朝代：清
体裁：词

云僵风败。雪意妆来大。梅影一窗摇浅墨。陡地幻成银海。前村樵径都迷。诗人驴背才归。忙唤童儿买酒，板桥西畔还西。
渔家傲·渔父
作者：陈世祥
朝代：清
体裁：词

未织晚烟纷似絮。涛牙嚼雪扁舟度。网得鱼儿茭叶覆。呼阿妇。村中沽酒将钱去。半醉归来船倚树。大江多少风波路。阿妇向前乂手诉。君休误。风波除却何方住。
渔家傲·烛花
作者：陈世祥
朝代：清
体裁：词

蜂蜡为谁开并萼。铜龙已下重门钥。多少相思无处着。休见谑。紫明知道人消索。旧梦新愁眉上阁。今春较比年来恶。起剪烛花香灺落。侬不错。是花一样春飘泊。
满江红·唐朕虞留饮却赠
作者：陈世祥
朝代：清
体裁：词

秋老篱门，有高士、萧然独处。倚闲砌、孤枝冷叶，菊花无语。一亩尽拼衣尚敝，三篇赋就饥难煮。恰何来、狂客破苔封，携秋雨。科头坐，谁宾主。掀髯笑，堪吾女。正紫螯堆珀，绿醑斟乳。笔底仙乎君独步，杯中老矣余千古。记醉来、还有旧风流，槃间舞。
满江红·梦中饮名酒追忆
作者：陈世祥
朝代：清
体裁：词

名酒招余，见尊斝、恭而竦立。恰醅香到鼻，肃然三揖。兰气故从幽谷吐，露华岂落人间迹。笑当年、虎魄诧兰陵，非佳客。髯也隘，悭一滴。髡也妄，夸一石。共此公相对，莫言朝夕。兴发君能倾十斗，醉来我愿拼千日。只李生、一斗百篇诗，真无敌。
满江红·社集又赋红白菊
作者：陈世祥
朝代：清
体裁：词

是处栽花，遍园林、寻常蹈袭。尽岁月、留枝养叶，补疏删密。骚客徒夸英正落，人间岂有花能实。看如今、两树占秋芳，成花国。十日坐，旃檀席。五夜对，琼瑶壁。更红情不艳，白光如拭。浸玉寒泉明夜雪，助妆金盏酣朝日。是臣髡、饮酒最欢时，甘千石。
满江红·赋红白菊花
作者：陈世祥
朝代：清
体裁：词

润白柔红，都删去、人间颜色。讶座上、并肩联袂，谁家双璧。裴令正从粗服好，卫郎合向羊车觅。判此生、饮兴伴伊家，千浮白。香黯淡，无痕迹。影历乱，难收拾。看繁英烂蕊，万花如织。叶索排当浑勉强，花头打掐真萧瑟。问当年、篱下旧风流，谁能识。
点绛唇·闻笛
作者：陈世祥
朝代：清
体裁：词

烟霭全收，远空一色青如削。笛声依约。向酒肠频掠。翻下庭花，字字相思托。牵情着。月儿将落。人在栏杆角。
烛影摇红·集饮西樵司勋寓园，听云然女史度曲，分得八字
作者：陈世祥
朝代：清
体裁：词

鸳瓦霜浓，金缸一点幺荷烨。吴娘匿笑隐红帘，小露裙儿摺。帘外冰轮碾雪。问谁领、人间花月。缑山仙子，谪向尘中，还吹尺八。绕径疏梅，凌寒早有幽香接。玉人试与并梅花，一样无分别。休把凉州高揭。惹多少、宫墙偷擪。酒徒肠热，词客魂消，都难安贴。
瑶花·看绣球作，次司勋韵
作者：陈世祥
朝代：清
体裁：词

琼花歇后，簇玉围珠，未敢夸无价。八仙小派，尽放春过去，守他新夏。销红成翠，直今日、花神才暇。把碎琼、细划玲珑，点染月明凉夜。曾传玉蕊当年，碧筒散冰丝，须粟芬射。仙姬也向，人间戏、角扇云冠低亚。玉峰赴约，叹自此、蕃厘难借。待醉深、梦到仙家，立马藏花洞下。
白苎·赠阶前老少年
作者：陈世祥
朝代：清
体裁：词

小屏中，觉布被，微凉淅淅。纸窗未启，早见晴光窥隙。却原来、西风一夜吹空碧。花草悦新秋，总净叶柔枝欢适。切切吟虫，吟而清而不激。有感慨之人，无语当阶立。深惜。盈阶秋意，染绛匀黄，供人鉴赏，博个少年相识。谁知道，已把壮时虚掷。如今老大，才和秋海棠，一般装饰。只有霜深，那时枫叶，知他踪迹。多少闲愁，除酒难消得。
相见欢·再晤西若
作者：陈世祥
朝代：清
体裁：词

轻轻飏起娇红。小春风。迎到栏杆侧畔、出帘栊。敛眉语。携手步。意无穷。那时去也魂断、画堂中。
眼儿媚·中秋
作者：陈世祥
朝代：清
体裁：词

露洗芙蓉弄晚红。和月到帘栊。去年此夜，今年此夜，一样秋中。秦淮处处人如玉，箫管咽悲风。阿谁领略，曲阑双凭，小语初浓。
荷叶杯·多情
作者：陈世祥
朝代：清
体裁：词

自是多情难得。端的。解后在灯前。一曲相思字字坚。昨梦是双鸳。不住将人低诵。珍重。但愿镇相随。书窗安镜画修眉。从此不孤飞。
菩萨蛮·夜饮梅花阁，用前韵却赠主人
作者：陈世祥
朝代：清
体裁：词

寻幽每爱郊园净。晴郊得尽风云性。新酿恰浮觞。充盘一楙黄。斓斑枫遍紫。悔不秋来此。一夕抵从前。更深仍未眠。
菩萨蛮·客夜
作者：陈世祥
朝代：清
体裁：词

冷风索索寻窗纸。那堪更是廉纤雨。半睡过黄昏。残灯偏着人。闲愁无可破。梦里成真个。醒睡总来难。双眸枕上干。
菩萨蛮·幽晤
作者：陈世祥
朝代：清
体裁：词

上弦月落黄昏院。惊人乍似双飞燕。已是出来难。疏屏又夜寒。拼得相思各。莫更人前谑。欲语转娇睛。知卿梦里曾。
菩萨蛮·社集看菊
作者：陈世祥
朝代：清
体裁：词

庭无凡卉花坛净。小阑披拂随花性。大釂总深觞。花容入酒黄。翠红兼艳紫。白更佳如此。醉倒便花前。携花伴月眠。
菩萨蛮·赠友人
作者：陈世祥
朝代：清
体裁：词

句拈本色求圆净。柳周香艳词天性。佳句引传觞。秦欧自压黄。选花黄白紫。馀色何堪此。更要索从前。挑灯共不眠。
菩萨蛮·闵际行花乳茶
作者：陈世祥
朝代：清
体裁：词

仙人高掌空青雨。玉蓉几点花头乳。一叶乍沉瓯。春云自在流。兰香谁可赠。已证松萝圣。瑞草陋阳坡。除非访穆陀。
菩萨蛮·闺怨
作者：陈世祥
朝代：清
体裁：词

落花万片如堪数。和烟织就相思缕。甚处叫黄鹂。黄鹂却叫谁。游丝无个事。只管随花住。归燕斗人愁。双双踏玉钩。
菩萨蛮·题闺人绣幅
作者：陈世祥
朝代：清
体裁：词

倪迂戏写秋山稿。两间茅屋霜林晓。屋后枕高滩。萧萧竹几竿。指尖聊染渲。直作针神看。小置画图中。香闺一夜工。
虞美人·春晚
作者：陈世祥
朝代：清
体裁：词

晴蜂暖蝶朝相语。叹息春归去。天涯青草镇茫茫。唯有行人依旧、老他乡。长江记是来时路。却被山遮住。殷勤为谢子规心。不如鹧鸪知我、却还深。
虞美人·闺怨
作者：陈世祥
朝代：清
体裁：词

搓成梅子圆如豆。是处清阴凑。一双蛱蝶邻家。可是绿阴深处、不留他。看来蜂蝶和花好。百遍随花绕。只教春去任花飞。怎不蜂蜂蝶蝶、也同归。
蝴蝶儿·春词
作者：陈世祥
朝代：清
体裁：词

蝴蝶儿。拂花枝。纱窗小女学新诗。拈来微咏之。倦则和花睡，双双似有私。相看陡地动人思。停毫不语时。
西江月·醉醒
作者：陈世祥
朝代：清
体裁：词

惆怅梦魂何处，心烟一缕孤行。伴人幽月到疏棂。照破梦魂清冷。醉也从教便醉，醒来依旧还醒。枕边诗句阿谁听。月送海棠花影。
西江月·阅世说新语
作者：陈世祥
朝代：清
体裁：词

我醉君须且去，人愁我欲言愁。槃间瞿谷舞无休。不许公荣二斗。北海无尊可满，茅山有泪难收。输他化蝶老庄周。未醒之时识否。
西溪子·不至
作者：陈世祥
朝代：清
体裁：词

留得暮云千叶。叶叶都成愁结。倚高楼，山凝碧。人独立。待不思量又忆。忆成痴。月明知。
解语花·花烛词
作者：陈世祥
朝代：清
体裁：词

柳知偷眼，梅待吹唇，熨袖风痕皱。碧纱窗里，薰云锦、恰恰早春时候。十二红灯，刚捧出、步摇香溜。争夸道、天上神仙，来作人间偶。畅好月明如昼。索存存款款，着意消受。铜龙初漏。卿当倦、红烛影沉知否。文鸳并宿，得多少、玉偎花逗。祝二乔、携手兰堂，紫毳雏双授。
解连环·次顾同束怀旧原韵
作者：陈世祥
朝代：清
体裁：词

此身无托。笑乾坤窄小，可人难作。二十年、奔走天涯，见山苦水凄，酒穷诗恶。往事都非，休提起、绿窗弦索。恰梦回霜晓，陡地伤心，旧日楼阁。茅山已无妙药。纵魂萦海渚，身系天角。枉积下、恨迹情踪，待叠起相思，又难抛却。百转回肠，镇日夜、全无安泊。总我伊、文魔情孽，应同沦落。
诉衷情·本意
作者：陈世祥
朝代：清
体裁：词

痴云痴雨宠风姨。庭草尽情肥。说来一春花事，都是恼人时。花里坐，看花飞。敛双眉。多情燕子，片片飞花，拾上香泥。
谒金门·晚寒
作者：陈世祥
朝代：清
体裁：词

衣索索。早被晚风知觉。穿过绣帘来作恶。故欺人软弱。烛短香轻衾薄。游子天涯无诺。不记新秋珍重约。共谁人恋着。
谒金门·晚醉
作者：陈世祥
朝代：清
体裁：词

无事好。长得一庭芳草。放着闲云闲不扫。闭门云杳杳。兴到酒瓢独舀。便向苍苔醉倒。睡起斜阳刚一觉。掀髯还独笑。
踏莎行·秋意
作者：陈世祥
朝代：清
体裁：词

团扇才轻，井梧初舍。金风飒踏鸳鸯瓦。绣帘未卷隔流萤，来回只在栏杆下。露蕊柔零，月丝满泻。小鬟多事将萤打。扇儿悄动似能知，飞飞直上墙头者。
踏莎行·竹塘寺寓同夏坦仙夜话
作者：陈世祥
朝代：清
体裁：词

高笛横空，柔弦静月。流萤几点都清绝。坐来新露下梧桐，小凉时过罗衣摺。云练孤飞，河绳低掣。百虫声里尘情歇。十年消受是真闲，梦魂较比当时贴。
踏莎行·简杨赤文兄弟
作者：陈世祥
朝代：清
体裁：词

书簏堆愁，酒痕成泪。风光只解供憔悴。古之贫者是何人，锦囊佳句来驴背。是此生涯，尽多况味。蠹馀鼠剩难教废。今之贫者是何人，与君共拟诗瓢醉。
踏莎行·韫林为余书小青诗，仍属余代题
作者：陈世祥
朝代：清
体裁：词

梦影惊潮，梨魂碎水。伤心尽在新词里。西湖一碧葬琼花，杜鹃叫断孤山尾。女子如斯，才人已矣。古今多少如卿比。莫将薄命为才嗟，艳思谁使文成绮。
踏青游·清明日同西樵、介夫至法海寺
作者：陈世祥
朝代：清
体裁：词

烘日匀风，春光着人轻茜。绣草路、泥香成片。觅谁侬，和笑走，弓鞋初倦。更是处、池塘簇蒲拖柳，闲杀画船歌板。把酒楼头，凭阑望中平衍。叹此日、春光都贱。彩旗空，绒索冷，秋千荒院。总听彻、归途小亭妖曲。依旧楚天云远。
醉太平·偶见
作者：陈世祥
朝代：清
体裁：词

珊珊玉钩。飘飘翠帱。倚栏觑见温柔。是谁家画楼。欲窥又羞。欲行又留。盼人频转清眸。怎教人不愁。
醉春风·久阴
作者：陈世祥
朝代：清
体裁：词

最是鸣鸠横。硬与花成讼。摧残万片葬新泥，痛。痛。痛。屏曲香慵，帘旌腻逼，冷云无缝。未把愁来送。又把愁来种。无聊觅得却愁方，梦。梦。梦。白堕三升，黑甜一枕，讨他闲空。
醉春风·春叹
作者：陈世祥
朝代：清
体裁：词

闷雨和愁坠。生把花时废。近来整日下帘栊，睡。睡。睡。香冷银囊，绣闲钿尺，只供憔悴。醒梦难回避。凄凉刚一味。从今真正不思量，谇。谇。谇。心系教枯，泪痕成积，枉然空费。
醉落魄·江上大风
作者：陈世祥
朝代：清
体裁：词

一轮明月。正照得、云山如雪。千里长江流不竭。扣榜而歌，多少人兴灭。飘零半世馀长铗。醉来自把新诗说。狂呼惊起蛟龙蛰。掀倒青天，谁是英雄者。
长相思·郊行
作者：陈世祥
朝代：清
体裁：词

开花风。落花风。酒旗安顿小桥东。教人驻玉骢。一重溪。两重溪。弱柳遮藏曲曲篱。黄莺独自啼。
闲中好·还书
作者：陈世祥
朝代：清
体裁：词

书空寄，阁着不开封。添上侬边泪，还君讶不同。
阮郎归·踏春
作者：陈世祥
朝代：清
体裁：词

宿花蝴蝶惹花飞。纱窗闻画眉。女儿生小在香闺。开箱怜舞衣。添线倦，卷帘迟。栏杆让柳垂。邻家相约踏春堤。日长缓缓归。